text:
Kralendijk – Water- en Energiebedrijf Bonaire (WEB) ta informá ku djaluna 22 di mart 2021 ta kontinuá ku e trabounan di kobamentu pa ku renobashon di e liña di irigashon (9e EDF) den Kaya Grandi. Trabounan di kobamentu lo sigui apesar di e lockdown.
E trabounan
E trabounan di kobamentu ta sigui den Kaya Grandi i Kaya Gobernador N. Debrot for di Littman ku direkshon Donna & Giorgio (Kaya Princess Marie).
Fecha: 22 te ku 29 di mart 2021
Orarionan di trabou: 07:00 am te ku 04:00 pm
Pa por ehekutá e trabounan aki bon i seif, Kaya Grandi ta keda parsialmente será pa outomobilista. Durante e trabounan e aseranan lo keda aksesibel pa peaton, miéntras ku outo i tráfiko di karga su ruta ta desviá. Nos ta pidi bo koperashon pa lo siguiente:
Tenemasespasioposibelliberdilantidibonegoshi/òflugádiparker durante di trabounan.
Kita bo outo / outo di kompania na tempu en konekshon ku trabounan.
Tene kuenta ku tempu èkstra na momentu di transportá, karga òf deskargá
Protehá bo bentana i portanan pa eventual stòf gròf. En konekshon ku e trabounan aki ta posibel ku negoshi i abitantenan por eksperensia stòf gròf i zonido duru. E kontratista Bonairiaanse Wegenbouw Maatschappij (BWM) ta traha kontinuamente pa redusí e molèster den e área.
E tim di proyekto 9e EDF ku WEB komo supervisor ta hasi su máksimo esfuerso pa terminá e trabounan den e tempu stipulá i di antemano ta pidi su diskulpa pa kualkier inkumbiniensia ku esaki por trese kuné.
- Atenshon pa ‘Purple Friday’ na SGB
- Petishon pa e kompensashon pa mucha ku kuido intensivo ta posibel te ku 30 di desèmber 2022
- Konsulta via internèt tokante sosten sosial i kombatimentu di violensia doméstiko i maltrato di mucha
- BONHATA furioso ku e karganan ekonómiko diripiente pa hotel i restorant
- Prevení Zika, Dengue i Chikungunya |Aviso pagá


c: text/html

text:
Oranjestad, Aruba – 31 oktober 2022, Aruba North Little League (ANLL) ta anuncia e programa pa e prome USA Baseball Coaching Clinic tumando lugar dianan 2-3-4 di december proximo. Lo tin cuater (4) coach di e USA Baseball coaching staff presente pa duna e training y comparti nan experiencia, y conocimento riba e deporte di baseball.
E programa lo cuminsa inoficialmente ariba diabierna, 2 di december cu un “Meet and Greet” di 6-8pm. Ariba diasabra, 3 di december, lo tin e Coaching Session 1 (theoretico) di 12 – 5pm na Universidad di Aruba (Classroom A) y ariba diadomingo, 4 di december, lo tin e Coaching Session 2 (practico) di 9am – 3pm na stadion Nadi Croes/Crismo Angela (NCCA). Tin un maximo cantidad di 80 coach cu por inscribi pa e session, di cual nos ta na 40% di capacidad caba. E suma pa participacion ta Afl. 100, esaki lo yuda cubri gasto y ta inclui, dos coaching session (Diasabra & Diadomingo), cos di bebe (awa y gatorade), cookies (diasabra), y un light lunch (diadomingo) pa tur participante. Manager, coachnan y dirigentenan ta keda cordialmente invita pa registra online na bit.ly/arubacoachingclinic
Segun presidente di ANLL, Sr. Elston Figaroa: “E motibo principal di organisa e evento aki ta pa nos coachnan sigui prepara nan mes y a cambio prepara nos muchanan mihor. Por cierto nan mes a pidi pa liga organisa tipo di clinica asina, nos a habri inscripcion pa tur organisacion na Aruba. Nos ta un isla chikito cu tin hopi amor pa e deporte di baseball, si nos por combina e pasion y dedicacion pa e deporte cu e boluntad pa desaroya nos mes como coach, e hungadornan y e isla lo sigui prospera.”
E participantenan por prepara pa tres (3) dia di interacion cu coachnan Andrew Bartman, RJ Farrell, Bryan Madsen y Andre Butler, cada un cu nan nivel di preparacion den e deporte di baseball. Conoce un tiki di e coachnan:
Andrew Bartman
A uni su mes na e staff di USA Baseball den maart 2019, como director di “Coaching Development”, Bartman ta encarga cu desaroya e recursonan pa coaches y ta traha cu e team di desaroyo pa evalua y crese e educacion cu e organisacion ta ofrese. Tambe e ta maneha e programa di Coaches Clinics, pa engrandece e programa gratuito “Community Clinics” pa inclui eventonan virtual y den persona cual miles di coaches ta atende.
Bartman a lansa e programa regional di clinics den december 2019, unda USA Baseball ta partner cu clubnan di MLB pa dos dia di eventonan pa coaches incluyendo diferente presentador di alto nivel na parknan di MLB. Prome cu Bartman a cuminsa na USA Baseball, e tawata e liaison di Youth Division na American Baseball Coaches Association (ABCA) pa dos aña. Mientras cu e tawata eynan, ela coordina clinica nan pa comunidad y a maneha e clinica di Youth na e conferencia nacional. Ademas ela sirbi como un coach na nivel di college pa 12 aña. Bartman a gradua cu un bachelor’s degree den Educacion Fisico di MacMurray College na 2006, prome cu ela completa su master’s degree den Sports management di American Public University na 2011. Actualmente e ta biba na High Point, North Carolina, cu su casa, Nicole, nan dos yui muhernan, Kendall y Micah, y ta mayor di criansa ora cu tin mester.
RJ Farrell
Den 2023 lo ta Coach Farrell su 16 aña como coach, y su di 4 aña na Orange Lutheran High School. Su carera di coach a consisti di scolnan avansa secundario (High School), universitario (college) y ariba nivel internacional. Actualmente, e ta fungi como e Associate Head Baseball Coach na Olu High School. Esaki lo ta Coach Farrell su di dos temporada cu e Lancers, despues di tawata e assistant coach pa e team campeon di Trinity League den 2012. Prome cu ela regresa bek na Olu, Coach Farrell tawata e Head Baseball Coach na Rancho Cucamonga High School di 2013-2019. Ademas di su trabou den programanan atletico den educacion, Coach Farrell ta trahando cu USA Baseball desde 2012. Regionalment, e ta hopi envolvi den e NTIS (National Team Identification Series) pa selecta tur hungador den tur categoria. Tres biaha ela fungi como Assistant Coach pa e 12U USA Baseball National Team, y a forma parti di ricibi dos medaya di oro. Den 2022, Coach Farrell tawata atrobe e head coach pa e 12U National Team, hibando e team na bira campeon na Taiwan. Coach Farrell tambe ta un Associate Scout pa Texas Rangers, y anteriormente tambe tawatin e mesun rol cu Kansas City Royals ora e tawata biba na Northern California. Den 2018, ela funda Empire Baseball Camps, cu a bira Coastal Empire Baseball den 2020.
Bryan Madsen
E aña aki Coach Madsen lo cumpli su di 9 aña ta coach. Lo ta su di dos aña como Head Coach y Director di Baseball operations na St Josephs High School na Santa Maria California, despues di a fungi 7 aña como an assistant na Arroyo Grande High School. Coach Madsen a cuminsa su carera como coach siñando di Nick James y e Cannons Baseball Organization, como un evaluador y instructor di defense/baseruning na Florida, prome cu ela regresa como coach na su Alma Mater, Arroyo Grande High School bou di Brad Lachemann.
Madsen a gradua di Arroyo Grande High School den 1992, unda ela hunga e posicion di shortstop. Ela scohe pa atende Cuesta College y hunga pa Cal Poly San Luis Obispo Coach Larry Lee, unda ela keda pa tres aña, ganando dos titulo di Liga y a avanza pa e cuater mihor nan den e California State playoffs. Bryan a hunga den diferente team independiente te cu 1996. Na 1998, Bryan a uni su mes na e United States Marine Corps, cual tawata e mihor decision pe y a forma e persona cu e ta awe. Den 2014 su amor pa baseball a topa cune atrobe y ela cuminsa coach, aplicando su expertisio y siñando na caminda. Ela tuma un posicion di assistant na Arroyo Grande High School, un posicion cu ela tene te 2021, despues ela bira Head Coach na St.Joseph high, un college preparatorio priva na Santa Maria, CA. Den 2016, USA Baseball a invita coach Madsen pa yuda pa un dia cu e 12U National Team Open, un evento pa yuda busca y selecta e 12U National Team, un team cu a gana Oro. Ela sigui regresa pa yuda y a ricibi invitacion pa ta riba varios task force, y pa evalua y coach diferente gruponan den diferente evento y team. Incluso pa ta parti di e staff pa selecta e 12U team national den e ultimo dos añanan, cual team di 2022 a gana atrobe un otro medaya di oro.
André Butler
Andre Butler tin 11 aña di experiencia como coach riba nivel universitario (college) y ta e doño y operador di Graveyard Mentality. Graveyard Mentality ta un programa di training specificamente crea pa outfielders, mirando e falta di atencion cu ta duna na e posicionan aki na e nivel di scol avansa y universitario. Andre tin experiencia cu siña e atleta strategianan ofensivo na un manera individualisa. Coach Butler a fungi como hitting coach na e siguiente universidadnan: Penn State, DeSales University, University of Pennsylvania y Swarthmore College. Den e ultimo dos añanan Andre a eherce e rol di identifica y desaroya hungadornan pa e USA Baseball National programs.
Ta pidi tur participante cu a registra caba pa cuminsa prepara pa e session nan:
⦁ Bishita: https://usabdevelops.com/Courses
⦁ Click riba: View Courses → https://usabmobilecoach.com/memberships/131/login
⦁ Click riba: Register → Fill in the form https://usabdevelops.com/USAB/USAB/Contact_Management/Create_Account_no_Sign_In.aspx
⦁ Save
⦁ Una bez cu bo a login cuminsa prepara pa e Coaches Clinic y repasa e material. Esaki lo contribui cu session nan mas interactivo caminda tur hende por siña mas.
ANLL ta gradici tur instancia cu di un manera of otro a yuda realisa e evento aki te ainda, y ta sigui buska sosten pa asina organisa un evento cu lo ta exitoso pa tur participante.

robotstxt: allowed

filter: keep


text:
KRALENDIJK – Chinesnan a selebrá promé dia di 2020 na nan sede na kaminda di Lac. Un kantidat di chines a yega huntu pa selebrá riba e promé dia di aña. A inisiá e aktividat ku un pagara, loke ta típiko kultura di chinesnan. Despues a kontinuá ke e selebrashon den e edifisio. Diferente mucha i hóben adulto a presentá ku diferente show. Nan a balia riba músika típiko di China, show di baile ku bandera i demostrashon di karate. Yùfrou Li kende ta na Boneiru for di China pa un temporada, a siña e grupo di mucha pa nan presentá e anochi, loke a resultá un tremendo show. E idea i meta ta pa siña e muchanan kosnan típiko di China, entre otro idioma i riba tereno kultural. Seguidamente a sigui ku komementu i disfrutá huntu ku otro e anochi. Durante e aktividat tabatin oportunidat pa tur persona vota pa un presidente nobo pa e asosashon di Chines na Boneiru.
Kombinashon di potrèt ta ilustrá parti di e aktividat.


text: KRALENDIJK – Ramoncito Booi, a menshoná kiko e ta hasi na e selebrashon di 50 aña di eksistensia di UPB. Monchi “Mi tá i ta keda Union Patriótiko Boneriano. Mi tin mi opinion ku mi ta duna, sinembargo mi ta i ta keda e partido bèrdè. Awe huntu ku Rudy Ellis fundadó di partido. Ta importante pa elaborá poko mas riba loke ‘Ruman’ a menshoná relashoná ku lantamentu di partido UPB. Tabata un grupo di hende yòn, Ruman tabata yen di kabei riba kabes. Ami tabata mener di skol i hopi bes ta sinti ku bo ta mener di skol i ta mas sabi i sa tur kos. Polítika ta serka esnan di pasado di partido mi a siña, ”Monchi a menshoná. Asina el a sigui elaborá kon partido a nase i pasa e temporada tras di lomba. “No rabia ku mi persona, e gobièrnu di 6 ku ta na mando awor, porta e tin 2 kolo, pero su base ta UPB. Mi ta felisitá James Kroon. El a wanta e partido i mi ta spera ku e ta reorganisá partido i hinka hóben aden i sigui pa 50 aña mas. Nos tin algu nos dilanti firma ku Hulanda pa un mihó Boneiru, i mi ta spera e grupo di 6 ta un liña di pensamentu ku ta di UPB, spera Elvis Tjin Asjoe no rabia ku mi.


text: KRALENDIJK – Fin di siman tras di lomba e konosido komersiante Amouddi Dabboussi di Dabboussi Motors a introdusí e marka di outo Changan na Boneiru. Despues di a presentá diferente modèl di outo, tabata notabel ku tur hende tabata komentá loke nan a mira i tende. “Si ta asina barata e outonan ta, mi ta bai kumpra un serka Amouddi i niun otro kaminda,” tabata komentarionan e anochi. “Semper mi tabatin deseo pa kumpra un pikòp dòbel kabina haltu. Simplemente sèn no ta yega, pasobra un pikòp haltu dòbel kabina ta mas ku 40 mil dòler. “Mi a mira un pikòp marka Changan haltu i bunita pa solamente 23,995 mil dòler. Ami no ta pensa niun ratu,” tabata entre otro kòmbersashonnan ku por a tende e anochi ku a presentá e vehíkulonan di marka Changan. No algun persona na e sitio tabata komentá esaki, sino for di mayoria hende por a tende e mes reakshon kon kontentu i sorprendí nan a keda despues di a tende kuantu ta kosta e vehíkulonan di marka Changan, barata, bunita i loke ta hopi importante 5 aña di garantia. Riba potrèt e pikòp ku hopi a komentá.


text:
ORANJESTAD – Departamento di Obra Publico ta informa pueblo di Aruba en general y specialmente nos automobilistanan cu ta haci uzo di e caminda di Ponton/Tanki Leendert cu dia 25 y 26 juli 2017 lo bay construi dos verkeersplateau.
Dia 25 juli un verkeersplateau ta construiun verkeersplateau entre Ponton 38C y 38D y dia 26 juli lo construi e otro dilanti di Tanki Leendert 25.
Rutanan alternativa lo keda indica cu baricadanan y borchinan di aviso y e orario di trabou lo ta di 7’or di anochi y ta programa pa caba 3’or di marduga.
En conexion cu e trabou menciona Departamento di Obra Publico ta pidi pa tene cuenta cu e inconveniencianan cu lo por surgi pa cual nos ta pidi nos disculpa.


text:
ORANJESTAD (AAN): Minister di Salud Publico Sr. Dangui Oduber ta anuncia cu entrante diamars 11 di januari e Operation Mobile Unit (trailer)
di Bureau Rampenbestrijding lo ta den operacion y lo ta administrando vacuna y booster shot. E biaha aki esaki lo ta staciona na ImSan pa brinda servicio na esnan pariba di brug.
E preparacionnan pa e trailer aki ya caba tabata adando for di basta tempo y awor porfin esaki ta cla pa asina cuminsa suministra vacuna y booster shot na e comunidad di pariba. Locual ta importante pa menciona ta cu e operacion di e trailer aki no lo tin nuin efecto riba e operacion di ImSan y tampoco lo bay minimalisa e stacionamento di ImSan.
E trailer aki lo ta operando entre e orario di 8 or di mainta pa 3 or di atardi. E idea pa amplia e orario di 8 or di mainta pa 8 or di anochi pero debi na falta di personal esaki ainda no ta posibel. E dokter cu ta bay keda pendiente di e pashentnan despues cu nan ricibi nan vacuna pa wak si tin algun reaccion alergico ta Dr. Monica Nuboer.
Minister Dangui Oduber ta haci un yamada na e comunidad di pariba di brug pa haci uzo di e oportunidad aki y bay tuma bo vacuna of e booster shot. E vacuna ta keda e unico arma pa combati e Covid-19.
https://diario.aw/categories/noticia/general/ministro-dangui-oduber-a-divulga-cu-entrante-awe-por-haya-vacuna-y-booster-shot-na-imsan#sigProId036ab9aabe


text:
Gobierno militar di Myanmar a impone toque de queda y a prohibi reunion di mas di 5 persona na dos ciudad mas grandi e pais. Mirando cu e protesta contra e golpe di estado siman pasa no a duna señal di disminui cu e protestanan.
E decretonan cu ta cubri Yangon y Mandalay a emiti na municipio pa municipio y esnan cu a haci publico te cu awo tin e mesun restriccion. Nan a emiti por lo menos 7 y ta spera mas pa otro areanan. E prohibicion di concentracion di mas di 5 persona, hunto cu e procesion motorisa, For di 8pm te cu 4am ta toque de queda ta efectivo te proximo aviso.
E manifestacion contra e golpe a intensifica dialuna y a extende na mas parti di e pais. E polis a dispara un cañon di awa contra centenares di manifestacion na e capital di Myanmar cu ta exigi cu militar duna e poder la e funcionarionan electo.
Manifestantenan tambe a manifesta na un interseccion importante na e centro di e ciudad mas grandi di e pais, Yangon, lantando un saludo di tres dede cu ta un simbolo di resistencia. Nan tabata tin carton skirbi ‘husticia pa Myanmar’ y ‘Rechace di golpe militar’.
E crecemento di ola di desafio, particularmente na e capital, Naypyitaw, unda protesta ta inusual, a keda sorprendi unda cu e pais y manifestacion a confronta cu forsanan di pasado. E resistencia ta wak cu Naypyitaw (e poblacion ta inclui hopi funcionario publico y nan famia) por yega na un nivel di rabia entre persona cu a cuminsa wak e democracia na e ultimo aña despues di 5 decada di gobierno militar.


text: KRALENDIJK – Fiskal mayó Bote Ter Steege a papia tokante e asuntu di 35 porshento di glas di ‘tint’. “Ta bèrdat ku momentu ku e glas ta skur, ta pèrkurá pa paden di e outo ta mas fresku. Na otro banda mester kòrda riba e parti di seguridat den tráfiko. E lei aktual ta bisa ku por hasi e glas solamente 35 porshento skur, pa polis por kontrolá i mantené òrdu den tráfiko. Loke ta konstatá awor ta ku e 35 porshento no ta funshoná optimal den práktika. Pues tin 2 kos ku mester hasi, un investigashon pa un desishon nobo i skohe pa mas klaridat den outo, loke ta nifiká mas kayente pa esnan den e vehíkulo. Pues un ‘tint’ di ménos skuridat, ku ta laga mas klaridat di solo pasa den e vehíkulo pa polis por kontrolá mihó den un vehíkulo, durante dia i anochi,” Fiskal mayó Bote Ter Steege a bisa.


text:
Huérfano i viuda
Gobièrnu Sentral ke pa famianan di defuntu ta sigurá di un entrada básiko. Si esun ku a fayesé tabata bibá na Hulanda Karibense na momentu di fayesimentu, e ora ei viuda-, viudo- i yunan ku a pèrdè un òf tur dos mayor tin derechi riba un pago for di e Lei Seguro di uérfano i viuda BES (AWW).
Komo viuda òf viudo bo tin derechi riba AWW te ora bo yega e edat di AOV. Komo huérfano òf yu ku a pèrdè un mayor, bo tin derechi riba AWW te ora bo tin 25 aña, si bo ta sigui un edukashon kompleto. Unidat SZW di RCN ta paga e kontribushon. Bo mester entregá un petishon pa risibí AWW.
Hasi petishon pa AWW
Si bo a bira viuda, viudo òf yu ku a pèrdè un òf dos mayor, bo por pasa serka unidat SZW durante ora di konsulta pa hasi petishon pa AWW. Klek aki pa wak kiko bo mester trese ku bo.
Ta posibel tambe pa hasi un petishon pa AWW, digitalmente. Download e formulario di petishon pa penshun di viuda òf e formulario di petishon pa penshun di huérfano. Manda e formularionan kompletá huntu ku un scan di e dokumentonan ariba menshoná na pensioen@rijksdienstcn.com.
Sumanan di AWW
Klik aki pa un resúmen di e nivel di e AWW.
Attestatie de Vita
Si bo ta risibí AWW for di Hulanda Karibense komo viudo, viuda òf huérfano pero bo no ta biba mas na Boneiru, Saba òf Sint Eustatius pero bo no ta biba mas na Boneiru, Saba òf Sint Eustatius, bo mester manda un Attestatie de Vita (un prueba di ta na bida) pa unidat SZW di RCN. Bo mester entregá e dokumento aki entre promé di mei i 15 di yüni i entre promé di novèmber i 15 di desèmber.
Bo por apliká pa bo Attestatie de Vita na un organisashon kompetente manera:
- Entidat Públiko;
- Un notario;
- Un embahada Hulandes;
- Un konsulado Hulandes;
- Banko di seguro sosial (SVB);
- Social Health Insurance Sint Maarten (SZV)
Bo por prent e karta aki i present’é na e organisashon kompetente kaminda bo ta bai pidi bo prueba di ta na bida, pa risibí e dokumento sin gastu. Nan mester yena i firma e format aki. Si esaki no ta posibel, e formulario propio mester inkluí en todo kaso e mesun datonan ku nos format.
Si SZW no risibí bo Attestatie de Vita na tempu, ta stòp pago di e pago. Ora risibí e dokumento, por paga te ku dos aña retroaktivo.
Deklarashon di skol
Si bo ta risibí AWW for di Hulanda Karibense komo huérfano, tur aña promé ku 1 di sèptèmber bo mester entregá un deklarashon di skol bálido pa unidat SZW di RCN. No ta importá si bo ta biba na Boneiru, Saba, Sint Eustatius, òf pafó di Hulanda Karibense.
Si SZW no risibí bo deklarashon di skol na tempu, ta stòp pago di e pago. Ora risibí e dokumento, por paga te ku dos aña retroaktivo.
Fecha di pago AWW
E pago ta drenta na vigor riba e promé dia di e luna ku ta sigui e luna di e fayesimentu. E fecha eksakto di pago por varia. Lo bo risibí AWW semper promé ku e promé dia di luna. Pa mas informashon bo ta haña aki e legislashon i regulashon ofisial tokante e Lei Seguro di huérfano i viuda (AWW).
Pago di un solo biaha
Komo famia di e defuntu bo por hasi un petishon pa un pago di un solo biaha, te ku 6 luna despues di e fayesimentu. Pa esaki bo por pasa durante e orario di konsulta di AOV. Ta posibel tambe pa hasi un petishon digital. Download e formulario di petishon pa Eenmalige uitkering. Manda e formularionan kompletá huntu ku un scan di e adhuntonan na pensioen@rijksdienstcn.com.


text:
Homenahe na The Bee Gees i presentashon di Gaga ku Metallica durante Grammy’s.
Lady Gaga i e agrupashon di ròk Metallica lo presentá huntu riba esenario durante e Grammy Awards djadumingu 12 di febrüari. Den un video riba un wèpsait di Gaga por mira e video di promoshon. Nòmber di otro aristanan ku tambe lo presentá ta entre otro Katy Perry, Chance The Rapper, Adele, Bruno Mars, The Weekend, Daft Punk i John Legend. E organisashon di Grammy Awards a informa ku e kantantenan Demi Lovato, Tori Kelly, Andra Day i Little Big Town lo trese un homenage na The Bee Gees, pa selebrá ku ta 40 aña pasa ku e pelíkula Saturday Night Fever a sali riba merkado. E agrupashon Bee Gees ta esan responsabel pa e piesanan di e pelíkula. Metallica tambe ta nominá e aña aki den e kategoria Mihó Piesa di Ròk ku e tema ‘Hardwired’. Den mesun kategoria ta nominá tambe, David Bowie, Radiohead, Twenty One Pilots i Highly Suspects. Lady Gaga no ta nominá pa Grammy debí ku su álbum Joanne no a sali riba merkado promé ku e “deadline” di Grammy’s. E presentashon di e show di Grammy ta den man di e popular presentadó James Corden, konosí pa su Carpool Karaoke.


text:
Oranjestad – Minister Xiomara Maduro ta informa cu for di e compania di rating internacional Standard and Poor’s (S & P) Gobierno di Aruba a ricibi e noticia cu Aruba ta mantene suinvestment rating di BBB+.
S & P ta premira cu e paro repentino di turismo e aña aki door di e pandemia di COVID19 mundialmente lo tin comoconsecuencia un caida enorme den entradanan di Gobierno y di divisas e aña aki. Sinembargo S & P ta di opinion como cu Aruba ta parti di Reino Hulandes, e relacion fuerte institucionalcu Aruba tin cu Hulanda y e compromiso cu Hulanda tin cu PaisAruba pa brinda nos Pais ayudo y asistencia lo yuda Aruba con pa atende e parti humanitario y economico.
E mandatario ta enfatisa cu esaki ta bon noticia especialmente nae momentonan aki cu Pais Aruba ta buscando fondonannecesario riba mercado internacional pa yuda enfrenta e retonannos dilanti.


text:
Anteriormente mi a skibi ku nos outonomia ta den peliger, no pasombra Hulanda “ke tuma rienda”, pero pasombra nos ta malmanehá nos responsabilidatnan outónomo. Lo bo kere ku despues di 70 aña di outonomia ku nos a konmemorá riba 7 febrüari 2021, nos a progresá. Kontrali, nos a retrodesé. E medida di Den Haag awe ta resultado di akshon konsiente di 10 yu di tera den Staten ku a bòikotiá nos demokrasia i gòlpea nos dignidat komo pueblo. Hendenan ku a haña nos voto pa representá nos. Un bèrgwensa i un skòp kontra grandinan di nos outonomia manera Dòktor da Costa Gomez, Charles de la Try Ellis, Abraham Chumaceiro.
A kaso nos ta kere ku malmaneho di nos outonomia ta duna nos mas outonomia? Nos ta kere ku asina’ki nos ta mas serka di independensia?
Kada bia mas hende ta tira sèrbètè den ring i ta pèrdè konfiansa den disponibilidat i kapasidat den nos hendenan pa atendé nos asuntunan na serio. Hopi ta premirá ku si den un próksimo referèndum tin e posibilidat pa bira munisipio, esaki lo haña akohida, sigur si sali hende ku por bende e opshon aki na un manera serio. Nos lo no ta e promé pa pèrdè outonomia pa mal maneho. Puntra e pais ku antes tabata yama Kingdom of Sikkim ku a forma na 1642 i ku na 1975 a pidi India tuma over despues ku pueblo a fada di malmaneho. Awe Sikkim no ta un Reinado, pero un estado den India.
Willemstad, Kòrsou


text:
E siguidornan di certamen di beyesa na Aruba a haya un grato sorpresa momento cu Hendrik “Endy” Croes a share un post di Miss Aruba Pageant. Esaki tabata den oranan di merdia riba Bierna Santo, cu el a post lo siguiente; “Cu hopi honor mi ta comparti cu boso cu mi a wordo apunta como Director di Miss Aruba pa aña 2018”.
Desde aña pasa caba na december Miss Aruba Pageant a anticipa via nan facebook page cu nan ta sperando e temporada di Miss Aruba 2018, cu gran expectativa y un aña cu lo bay tin hopi desafio y innovacion.
Mientras cu Endy Croes den un entrevista cu FOCUS den edicion di maart 2017, a elabora ampliamente riba su punto di bista tocante e certamen di Miss Aruba.
Revista FOCUS a tuma contacto cu Endy Croes y el a splica cu e proceso pa e bira director di Star Promotion Foundation, a cuminsa algun aña atras caba. E tabata ricibi e guia necesario for di Star Promotion Foundation (SPF) pa por dirigi e certamen un dia. E aña aki e oportunidad a yega, y e ta sinti’e cla, motiva y ansioso pa trece mas di su propio vision y filosofia riba loke Aruba su maximo embahadoranan di beyesa mester representa. E ta hopi agradecido na SPF cu a deposita e confiansa den su persona.
Den edicion di FOCUS di maart aña pasa, bo a elabora riba diferente punto cu awor ta ser anuncia como cambio adicional…
Un di e cambionan principal ta e plan di desaroyo cu kier introduci pa tur esnan cu kier forma parti di Miss Aruba. Lo pone hopi enfasis riba e lema: Inspire, Educate, Empower. Candidatanan lo ricibi un plan personalisa pa traha riba e puntonan cu un comision di experto di beyesa ta mira cu nan mester traha riba nan, p’asina nan por ta den e miho condicion posibel pa representa Aruba na un di e certamennan internacional. Inscripcion no ta mara na 1 aña so mas, sino e ta mara na e nivel di desaroyo di cada candidata.
E aspecto financiero pa preparacion di e candidatanan, bo tin un plan caba pa atende cu esaki?
Sigur cu si! Mi no ta kere cu placa ta tur cos, mi ta kere cu nos mester haci miho uzo di tur ayudo cu nos por ricibi. Aruba tin hopi persona talentoso cu ta willing pa traha hunto na bienestar di nos isla. Nos mester djis traha un strategia cu lo beneficia nos tur. Mi ta convenci cu Aruba kier un Miss Universe y un Miss World, dus nos tin cu traha como 1 solo isla pa logra esey. Nos lo ta en busca di partnernan strategico cu lo yuda nos riba tur area di e certamen, incluyendo e aspecto financiero.
Dos Embahadora di Beyesa cu a ricibi e preparacion di Endy Croes
Bo tin e team forma caba? Y ki e criteria pa ta den bo team?
E vision ta cla, awo ta bay en busca di esnan cu kier forma parti di e vision y mentalidad nobo. E vision ta pa traha den union, y no separa mas. No ta 1 preparador di reina so lo traha, pero e idea ta pa tur traha hunto. E ekipo mester ta forma di expertonan riba cada aspecto cu nos representantenan mester prepara riba nan. Y cada un cu ta forma parti di e ekipo mester ta habri tambe pa sigui siña y desaroya nan mes. E compromiso cu e ekipo mester ta di largo duracion. Un ekipo solido cu lo keda crece y mehora cu cada participacion.
Dos persona cu sin duda lo ta den e team hunto cu Endy
Con bo ta sinti bo cu e reto nobo aki den e mundo di beyesa?
Mi ta ansioso, honra y cla pa traha! Mi kier traha cu un ekipo motiva cu tambe ta kere den e vision fresco y nobo, dunando contenido na e titulonan mas importante pa nos isla. Mi ta desea pa e titulo di Miss Aruba haya e prestigio y balor cu e merece. Nos ta bay traha duro pa nos Miss Aruba ta un rolemodel pa mucha-, hoben- y adultonan local y internacional.


text: Melilla (árabe: مليلية) ta un di e dos siudat outónomo di Spaña na kosta norte di Afrika. E ta situá na oria di Laman Mediteráneo, meimei di e serunan Rif. E tin un área di 12,3 km² i un poblashon di 86.487 habitante (2019).[1] . El tabata forma parti di e provinsia di Malaga te 14 di mart 1995, ora a aprobá e statuut pa outonomia di Melilla. E ta sirbi komo kamp militar i puerto liber. Melilla ta den Union Oropeo bou di un status ku sierto exklushonnan, entre otro e régimen di aduana i impuesto.


text:
- mi no ta inscribi na NL mas, dus kier men mi no tin adres/ zorgverzekering/entrada, nada. mi no tin derecho riba nada akinan mas.
- mi no por schrijf in ningun caminda tampoco
- mi a tuma contacto cu Arubahuis, e instancia cu ta suppose di yudami pero nan a laba man y bisami cu nan no por haci nada pami
- mi a tuma contacto cu mi huisarts, GGD, RIVM y gemeente Rotterdam y tur a bisami cu nan no por dunami ningun verklaring of test pa oronavirus pasobra mi no tin simptomanan.
- mi a papia cu assistent di ministro Oduber y ma splica cu mi no ta mind wordo getest/ poni den quarantina pa coronavirus paso mi sa cu mi ta cubri boa di e sanger di Jesus……Amen
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Sra. Richella Dorothal, director di DTI ta informa riba e ley di keur riba ekiponan, esaki a bin na vigor caminda tin un ‘keuring sticker’ cu ta haci cu e ta mas visibel pa inspectie y hende cu ta controla cu tur ekipo ta goedgekeurd di DTI
Cada compania di construccion ta ricibi un carta of un certificaat den uso. E pensamento pa haci esaki tabata pa tur ekipo por ta mas visibel y cu tin cu cumpli cu nan keuring.
E procedura di antes tabata cu nan mester a keur nan ekipo y esaki tabata via papel pa mustra ora di bay controla, sin embargo cu e metodo nobo di sticker ta haci e trabou di inspeccion mas facil.
Sra. Dorothal ta bisa cu pa DTI e logro aki tabata un deseo di hopi aña di e personal. Ta contento cu persona cu varios aña den experiencia a traha duro pa logra, manera Haime Fingal y Francis Curiel kende ta dos inspector certifica pa keur kraan y cu cada dos aña tin cu renoba esaki pa siguridad di pia di trabou pa asina tur hende cumpli y preveni pa tin accidente.


text:
Dia 22 di yanüari nos tabatin un reunion virtual ku miembronan adulto hóben. Esaki ta un manera alternativo pa enbolbí nos adultonan hóben aún mas tantu den e desaroyo di Scouting Antiano. E partisipashon a generá hopi ánimo i speransa serka esnan mas grandi ku tambe a partisipá. Tambe tabatin partisipashon di adultonan hóben ku ta studiando den eksterior (Hulanda i Costa Rica) pero ku ke ta enbolbí komo miembro di Scouting Antiano.
Djaweps dia 11 di febrüari tabatin e di dos enkuentro virtual den kuadro di e proyekto aki (Ban Inová Scouting) i nos a yega na varios palabrashon konkretu. Pronto boso lo wak resultado di esaki.
Semper ta keda e posibilidat pa esnan ku ainda no ta parti di e proyekto aki pa djòin nos. Por hasi esaki dor di yena e fomulario ku por haña dor di scan e QR code riba e invitashon.


text:
ORANJESTAD,Aruba
Parlamentario Endy Croes a keda masha babuca diahuebs 13 di februari ultimo na momento cu Parlamento a bini hunto pa trata e rapport Bo Aruba prepara pa Algemene Rekenkamer. Rapport Bo Aruba ta un rapport cu Algemene Rekenkamer a prepara basa riba 10 hoofd projecten y 241 deel projecten cu AVP a orkestra desde PPP projecten y tur sorto y tipo di proyecto na balor di 1000 miyon florin.
E gobierno actual ta sinta awe cu e batata cayente usando hopi creatividad pa paga pa e desaster di Mike Eman y AVP. Berdaderamente e rapport ta data desde 2018. Parlamentario Endy Croes a splica cu su persona a manda carta pa Ministerio Publico cu copia di e rapport desde 2018 pero no a haya reaccion. Tambe Parlamentario Endy Croes a manda carta pa un minister na Hulanda cu copia di e rapport pero tampoco a ricibi un reaccion.
Daphne a pega cu e virus di AVP
Daphne Lejuez ta post “beter laat dan nooit”. Unda caraho Daphne tabata ta desde cu e rapport aki a sali na 2018? Pakico bo mes no haci un esfuerso cumpliendo cu bo trabao y pusha pa yama e reunion kisas mas prome? Ta awor cu Fraccion di MEP a manda un carta oficial pa Presidente di Parlamento e reunion aki a mira luz di dia. Den e rapport ta para diferente caminda cu a comete ‘onrechtmatigheden’ entre otro Benny a peca contra art 26 di Ley di Contabilidad. Ta pa algo similar Tico Croes ex lider di AVP a wordo condena strafrechtelijk. Daphne a pega cu e virus di AVP y nunca pero nunca mas a asisti na trabou desde cu el a horta e asiento di MEP cu excepcion ora tin reunion publico. Durante e reunion di diahuebs ultimo solamente Marlon Sneek a pone nomber pa hiba un discurso mientras Daphne Lejuez a prefera di henter dia sinta combersa y “cucucha” cu Richard Arends di AVP den sala di Parlamento buscando oportunidad pa subi lista di AVP enbes di lesa e rapport y haci pregunta pa trece claridad. Asina bo ta sirbi pueblo?
AVP ni RAIZ no kier e traidor
Den AVP esnan cerca di Mike Eman tin Mike hura cu pena la vida bin cu Daphne riba lista como Daphne ta un traidor, e no ta di confia y no ta ‘fit’ den perfil di AVP. Si bo no tabata sa pues puntra pa bo haya sa! Daphne na final di december 2019 a acerca RAIZ tambe pero eynan tampoco e no a wordo acepta pio ainda cu el a solicita e puesto number uno. Que locura, cos di hari!
Daphne na defensa di e bandolero
Mesun Daphne aki a rabia cu MEP tempo cu mi persona a manda yama un reunion pa baha Benny for di avion como cu un sospechoso den corupcion di tereno no por ta apto pa representa Parlamento. Daphne a sapatia y a defende e Bandolero Benny cu alma y cuerpo siendo ainda e tabata forma parti di Fraccion di MEP y ta unico cu a bay contra e proposicion di partido. Segun Daphne ta masha normal pa un sospechoso representa su pais y a vota “voor” pa Benny biaha riba cuenta di Parlamento. Esaki sinembargo no a bay door y mayoria a vota pa baha e corupto Benny for di avion. Na Hulandes nan ta bisa “en terecht!”
Finalmente Daphne cu apenas 100 voto ta “bula cura”, horta un asiento cu e no a ni traha pe. Actitudnan asina den politica ta actitud di un hende sin escrupulo, sinberguensa y golos pa cos. P’esey e ta leun awor na AVP. “Cada ladron juzga por su condicion” Endy Croes ta termina bisando: Traha pa bo placa y defende pueblo y stop di para pa maldad. Proximo eleccion pueblo lo huzga bo y no bay yora despues.
Press Release Fraccion di MEP


text: KRALENDIJK – Situashon di burakunan den kaminda na Boneiru ta bira mas i mas na Boneiru. Si den pasado bo por a hala pa no kai buraku, awendia bo por skohe kua buraku bo ke kai den dje. Esaki ta e tristu realidat! E situashon a bira ‘Abnormaal’! Un situashon doloroso pa outomobilistanan ku ta man na kabes ku e kantidat di sitio, ku ta un molèster pa maneobrá pa kita for di buraku i ku chèns grandi pa kai den otro buraku. Algun outomobilista a pidi Radio Live 99.9 FM pa saka potrèt di algun situashon di buraku den kaminda. Ta trata di e krusada na altura di Mentor pa bai Nort di Saliña i Hanchi Amboina. Naturalmente tin hopi mas karetera ku ta kan kan di buraku. Outomobilistanan ta roga pa gobièrnu i diputado James Kroon pa tuma nota di e situashonnan rònt Boneiru i asumí nan responsabilidat. No por sigui soportá e situashon aktual. Aparte ku e ta kousa kibramentu di tayer i piesanan bou di outo kreando gastu inesesariamente, e ta peligroso pa tráfiko. Tinu i bista di un shofùr ta mas riba kore wak buraku ku wak peaton, baiskel, buriku òf tráfiko ku ta bini den direkshon kontrali. E situashon ta aun mas peligroso na momentu ku awaseru yobe. Kombinashon di potrèt ta papia pa nan mes i ilustrá algun di e kantidat di burakunan ku tin riba vários di kamindanan na Boneiru.


text:
d 2017 Tapushi Literario
Baluarte 2017
Stimadó di papiamentu i famia di Arte di Palabra, bonbiní .
Esaki ta di diesocho aña siguí ku Arte di Palabra, kompetensia literario na papiamentu pa skol avansá, ta tuma lugá.
Manera ta kustumber lo rindi homenahe tambe na algun baluarte ku a duna un kontribushon balioso na nos idioma.
E aña akí e Tapushi Literario ta bai pa e siguiente personanan:
di Aruba: sr. Gregorio Tromp
di Boneiru: sr. Rudolf Domacassé
di Kòrsou: sra. Noris Doran i sr. Philip Rademaker
Seguidamente nos ke pidi tur hende pa lanta para, bati man, kanta i wapa ku nos yunan di tera, miéntras nan ta subi podio, ku akompañamentu di nos Kantadó mayó Rashid Felida i Quentin Brunken na barí.
Sr. Rudolf Domacassé
Arte di Palabra Boneiru 2017, a keda dediká na Rudy Domacassé, kende ta un persona ku a hasi hopi pa Boneiru, riba tereno kultural, artístiko i literario, i partikularmente pa idioma papiamentu. Rudy Domacassé ta tambe e persona skohí di parti di SKAL pa risibí Tapushi Literario durante Arte di Palabra ABC.
Rudy Domacassé, su enbolbimentu ku papiamentu a kuminsá komo mucha den e programa: Buskando Estrea di Radio Hoyer. E programa akí, meskos ku Arte di Palabra, tabata duna mucha oportunidat pa ekspresá nan mes kreativamente.
Den kurso di añanan, su dedikashon na papiamentu a krese i e mes a bai skirbi poema i kuenta kòrtiku, i skirbi pa korant Extra di Boneiru. El a studia pa dosente di papiamentu, komo tal el a traha 10 aña na Komunidat di Skol Boneriano. Tambe e ta duna kurso pafó di skol na diferente hende i organisahon. E aña akí e ta spera di finalisá su estudio komo Master di papiamentu na Universidat di Kòrsou.
Su enbolbimentu ku papiamentu a amplia i bai tambe riba otro tereno. Asina e tabata direktor i presidente di Grupo Teatral Boneriano, produsiendo diferente obra teatral.
Awor e ta miembro di direktiva di Fundashon Históriko Kultural Boneriano ( FUHIKUBO), ku entre otro ta organisá kurso i kompetensia tokante papiamentu i skirbimentu.
Sr. Rudy, danki di a aseptá e invitashon komo nos baluarte 2017. Nos ta spera ku pronto Sr. Rudy lo finalisá e estudio di Master di idioma papiamentu, pa asina nos sigui tende, lesa i disfrutá di obranan na papiamentu.
Sr. Gregorio Tromp
Komishon Arte di Palabra Aruba, durante di un reunion, a disidí ku sr. Ito Tromp ta e persona ku nan lo deseá pa haña e bunita rekonosimentu akí, pasobra “Ito Tromp ta un gran defensor di nos Cultura”.
Ito Tromp tabatin multiple di funshonnan impotante manera e.o.
*Miembro di Comision Arubano, Antiyano pa Standarisacion di Idioma
* Colaborador pa comision di diccionario basico Papiamento
* Miembro di comision Antiyano-Arubano pa ortografia di Papiamento
* Traductor di idiomanan Hulandes, Ingles i Spaño na Papiamento
*Docente di Papiamento na scol basico
* Productor i animador di programanan radial i social
* Miembro di grupo di komedia Mascaruba
* Productor di programa di television
* Narador di programanan filma riba video y
pelicula
* Ito ta aktivo ahinda riba tereno di traduccion i dunamento di les na Papiamento.
Pues mirando tur e multiple dedikashonnan akí, ta mas ku hustu pa otorgá Ito Tromp un rekonosimento spesial.
Sr. Ito Tromp, na nòmber di nos tur ku ta forma parti di Arte di Palabra ABC, un brasa fuerte, pa asina yama danki, pa e kontribushon balioso na nos idioma materno.
Noris Doran
Sra. Noris Doran a kuminsá su karera komo dosente na skol avansá. Entre e periodo di 1975 pa 2017, Noris a eksponé na nos un cv impreshonante. Un persona inkansabel, un luchadó ku stima su kultura. Un papiamentista di alma i kurason.
Nos a purba di hasi un kompilashon di tur su enbolbimentu ku idioma Papiamentu. (riba nos website por haña Noris su cv kompletu).
Riba tereno práktiko Noris ta:
Dosente
- Lider i entrenadó di Grupo Anakú-Kuumba
- Skibidó di guion pa Ruta Tula
- Deklamadó
- Inbestigadó kultural
- Desaroyadó di material na papiamentu pa skol
- Outor di: charla, diferente presentashon, homenahe, tayer
- Korektor di kuenta
- Revisor di buki i teksto
- Traduktor na FPI
- Eksaminadó pa Eksamen di Papiamentu pa strañero
- Outor di eksposishon di Papiamentu
- Outor di teksto manera: haiku, poesia, pensamentu, poema, proverbio
- Outor di teksto tokante historia di Papiamentu.
Bo no por papia di Noris Doran sin menshoná su Grupo Anakú-Kuumba, ku ta un grupo di hóben, ku ta deklamá na Papiamentu. Meta di e grupo ta:
1.Sera nos pueblo konosí ku obranan di nos outornan ku ta skirbi i kanta na Papiamentu.
Krea outornan konsiente i ku amor pa nos kultura.
- Stimulá hóbennan pa nan tambe deklamá i skirbi na Papiamentu.
Tanchi Noris, manera alumnonan ta bisa, danki i mas danki pa e aporte balioso na nos kultura i spesialmente na nos idioma papiamentu.
Noris , forsa pa sigui sembra pa nos kultura por sigui kosechá.
Philip Rademaker
Un yu di Kòrsou te den su igra…
Fifi ta un yu di Kòrsou hopi kreativo. E ta un artista ku ta dominá diferente disiplina. E ta un artista “all-round’, ku en prinsipio por tur kos. E ta deklamadó, poeta, aktor, direktor di esena, fotógrafo i pintor.
Fifi a aktua den pelíkula grabá na Kòrsou i den seri di televishon. Huntu ku grupo di teatro Thalia, el a trese hopi obra di teatro riba tarima.
Banda di esei el a publiká tres tomo di novela, poema i kuenta kòrtiku i dos di poesia. Su kolekshon di poema “Bos di Buriku”, ku 37 poema a keda publiká na aña 2000, i na aña 2008, FPI a publik’é, pa uso na skolnan sekundario.
Mas ku tur kos, e stima idioma. Papiamentu ta e idioma di su kurason, p’esei ademas di su publikashonnan e ta hasi masha tradukshon pa komersio òf instansia gubernamental, ku ta pidi su opinion tokante uso di Papiamentu. Tambe e ta publiká kasi tur dia riba medionan sosial, korigiendo òf konsehando tokante uso korekto di Papiamentu.
Nos ta sita Fifi Rademaker:” Mi ta skirbi riba tur kos, pero semper mi ke yega na e hende. Mi ke pa e hende bai ku mi riba un biahe di konsientisashon. Mi poemanan ta kòrtiku i dirèkt. Den e proseso di skibimentu, mi ta pisa kada sílaba, pasobra ritmo ta hopi biaha mas importante ku kontenido.”
Philip Fifi Rademaker, danki di a aseptá nos invitashon. Nos ta kontentu di a sera konosí ku un persona multi talentoso. Sigui usa e talento akí pa eduká, inspirá i motivá nos hóbennan.


text:
WILLEMSTAD- 13 di yüni 2022 – Ofisina di Turismo di Kòrsou (CTB) huntu ku representantenan di Jacky Circuit ofisialmente a invitá koredornan i fanátikonan di drag race di Aruba pa bin i disfrutá di karedanan di drag race aki na Kòrsou i na mes momentu selebrá ku nos Dia di Bandera.
Durante di un rueda di prensa ku a tuma lugá na Aruba e tim di Kòrsou a duna informashon di tur loke nos isla tin di ofresé komo destinashon turístiko i a bai den detaye riba e karedanan ku lo tuma lugá próksimamente aki na Kòrsou. E interes manera semper tabata grandi. Deporte i drag race en partikular ta un di e métodonan di merkadeo ku CTB ta uza komo parti di su strategia pa promové nos pais.
E evento lo konsistí banda di e karedanan tambe di un show di outo i konsierto, hasiendo esaki un evento interesante. E fin di siman di promé pa tres di yüli próksimo lo ta kargá ku diferente aktividat riba nos isla lokual ta hasié un oportunidat úniko pa bishitá Kòrsou. Bishitá e página sosial di Jacky Circuit pa mas informashon di e karedanan di drag race.


text:
19 di ougùstùs
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
19 di ougùstùs ta e di 231 dia di aña (232 den un schrikkeljaar) riba e kalènder gregoriano. Ta resta 134 dia pa e aña terminá.
A sosodé[editá | editá fuente]
- 1919 - Afganistan ta independisá di Reino Uni.
- 2007 - Orkàn Dean ta pasa den Laman Karibe i ta kousa varios morto.
A nase[editá | editá fuente]
- 1946 - Bill Clinton, politiko i di 42 presidente di Estadonan Uni di Merka (1993-2001).
A fayesé[editá | editá fuente]
A selebrá/konmemorá[editá | editá fuente]
- Afganistan - Dia di Independensia


text:
Kampionato di RBI Curaçao 2022 dediká na Philip ‘Lipo’ Elhage
Kampionato di RBI Curaçao 2022 dediká na Philip ‘Lipo’ Elhage
WILLEMSTAD – Curaçao Baseball Development Foundation (CBDF) huntu ku spònser prinsipal Maduro & Curiel’s Bank (MCB) a dediká e temporada di RBI 2022 na e gran Philip ‘Lipo’ Elhage ku lamentablemente a fayesé e aña aki. Lipo Elhage komo un di e fundadornan di CBDF i na mes momentu presidente di e fundashon semper tabatin desaroyo di nos hóben peloteronan haltu den su bandera. No solamente e torneo di e aña aki lo keda dediká na Lipo Elhage pero e liga di RBI aki despues lo keda yama pa semper ‘Lipo Elhage RBI Curaçao’, na memoria di e gran persona aki ku a dediká su bida na deporte di Kòrsou pero prinsipalmente den e kaso aki pa beisbòl. 2022 lo bira e di shete edishon di RBI Curaçao bou di CBDF i ku sosten di MCB un biaha mas.
Manera añanan anterior e kampionato ta dediká na hóbennan di 16 pa 18 aña di edat. E peloteronan aki lo kompetí den e divishon di Senior ku partisipashon di 6 ekipo. E kampionato un biaha mas ta bou di direkshon di Fundashon pa Nan i kuerpo di umpire i scorer ku lo ta bou di direkshon di Edaine ‘Dinky’ Cannister.
Manera a indiká kaba un total di 6 organisashon lo bai forma parti di e kampionato aki, esaki nan ta Sta. Maria/Firebirds Padres, Groot Kwartier Astros, Sta. Rosa Indians, Marchena Braves, Royal Scorpions Cardinals i Wild Cats/St. Michiel Dodgers. E kampionato aki ta un oportunidat pa kasi 100 hóben di edat hunga nan deporte faborito di beisbòl den un periodo ku normalmente nan ta para ketu. Hungando sigur 14 wega mas sin duda ta yuda ku desaroyo di nan wega i esaki ta e meta prinsipal di CBDF.
Pa tres aña sigui, 2017, 2018 i 2019, CBDF a logra pa RBI Curaçao bai ku dos selekshon di RBI (Junior i Senior) kompetí den e torneo regional na Vero Beach, Florida. Na 2018 e selekshon di Senior a gana Regional i a bai Serie Mundial di RBI na Minnesota. Importante ta ku un grupo nobo di hóben ta haña oportunidat pa saboriá e eksperensia di representá nan pais i kompetí internashonalmente.
Manera tur aña weganan di RBI Curaçao 2022 por keda sigui di forma digital via iScore i tambe semper por bishita e website http://www.rbicuracao.com, unda por haña tur informashon i resultadonan. RBI Curaçao tin su propio twitter account tambe bou di @CuracaoRbi i ya manera sa kaba tin e página riba Facebook.
E kampionato di RBI Curaçao ta ranka sali djabièrnè awor ku wega di apertura na Tio Daou Ballpark pa 7or pm ku Indians kontra di Padres. CBDF ta hopi agradesido ku e konfiansa ku MCB ta pone den e fundashon tur aña di nobo i tambe ta kere den yuda promové beisbòl bou di hubentut. CBDF no solamente ta dediká su mes na RBI pero tambe na softball RBI pa mucha muhé. Den pasado CBDF a organisá kurso pa umpire, kurso pa coachnan bou di supervishon di MLB, diferente klínika ku coachnan di MLB, MLB Elite Camp, e evento mas grandi di ‘scouting’ di MLB ku Kòrsou a konosé, yuda ku material pa beisbòl i softball pa organisashon di tur nivel i tambe duna yudansa pa drecha parkenan di beisbòl di diferente organisashon rònt Kòrsou. Ademas CBDF ta instrumental pa huntu ku MLB registrá e hóbennan ku tin potensial pa firma ku ekiponan di Liga Grandi. Tambe pa vários aña a kordiná e biahe pa e hóbennan ku talento ku ainda no a logra firma pa bai un tryout speshal di MLB na Panama pa esnan di poko mas edat ku no a logra firma ku 16 aña. No ta keda solamente na e parti profeshonal pero ta instrumental pa organisá ‘College Showcase’ pa krea oportunidat di beka pa un otro grupo di pelotero. Peloteronan hóben entre 13-18 aña por train dos biaha pa siman gratuitamente ku akademia i tambe ‘workouts’ di mayoria di nos profeshonalnan durante ‘off-season’. CBDF ta spera ku por sigui yuda ku e desaroyo positivo di beisbòl lokal. Tur proyektonan aki ta realisabel via sosten di partnernan KNBSB, MLB , MCB i Curaçao Baseball Week.


text:
ORANJESTAD,Aruba
Ayera merdia en conexion cu un investigación a detene na aeropuerto e homber di nacionalidad Venezolano di inicialnan R.D.F.Un rato pasa en conexion cu mesun investigacion hasi entrada judicial na un cas na Weg Rooi Congo caminda a detene e homber P.W.S. di nacionalidad Venezolano pero di origen Chines.Mester bisa cu e personananan deteni ta wordo sospecha di diferente atraco den e luna di januari (Entre otro Sero Blanco y Rondweg).
No ta descarta mas detencion lo bay cay den e proximo dianan en conexion cu e mesun investigacion aki. Pa Cuerpo Policial por resolve mas caso cooperacion di pueblo di Aruba ta hopi importante pesey nos ta pidi si bo tin cualkier informacion jama nos tiplijn: 11141.Zona de los archivos adjuntos


text:
Oranjestad, Aruba: ” E honor y orguyo di mas grandi di un hende cu ta stima futbol, ta pa contribui na e desaroyo di e futbol y asina guia y prepara e proximo genaracion pa tuma over y sigi cu e trabao positivo cu a wordo inicia. Mi a experiencia esaki serca e dirigentenan cu a inverti conosemento y pratica den mi persona desde mucha chikito te na e edad avansa.
Pa logra esaki, mi a postula mi mes un biaha mas pa sigi den e directiva ehecutivo di AVB y awor postulando mi mes como e proximo presidente di AVB.” sr Kurt Thomas ta splika. Cu miranan jen di orguyo y cu siguransa di logra e meta di hiba e futbol di Aruba na e proximo nivel, sr. Thomas ta amplia den un resumen cortico e planesnan pa logra esaki.
E directiva ehecutivo, incluso e presidente, di AVB ta wordo escohi como autoridad maximo pa representa futbol en general na Aruba. E directiva di AVB ta sali na vanguardia y juda duna sosten y conosemento na un y tur cu asocia cu AVB na Aruba, en especial su Club Miembronan.
Aki AVB ta hunga un rol importante di duna e sosten necesario hasiendo uso di su contactonan internacional y local. E sosten mester inclui conosemente, material di practica necesario y guia na tur Club Miembro di Aruba.
Rinus Michels: “Totaal Voetbal”
E maestro arkitecto di futbol hulandes
” Si bo kier hisa e nivel di e futbolista elite, bo mester hisa e nivel di e futbolista comun y coriente.”
Andy Hargreaves: “Uplifting Leadership”
Ta un investigador renombra internacional cual expertisio ta inclui “leadership” den educacion.
” Pa subi e nivel di prestacion, bo mester subi e nivel di e dirigentenan, di e organisacionan, ekiponan, entrenadornan, hungadornan y e comunidad (deportivo) en general.”
Hopi importante ta:
Mester duna sosten general na e desaroyo di AVB pa asina e programanan tecnico y di desaroyo
por tin un bon fundeshi pa produci e resultadonan general deseabel. AVB na su turno tin cu duna sosten na e Club Miembronan pa nan por juda realisa e desaroyo di e futbol.
Kurt Thomas: “Let’s make it happen: let’s enjoy the game.”
“E plan cu mi lo presenta no ta dimi so pero di henter e comunidad di futbol cu mi ta representa. E ta e resultado di mi investigacionan den e periodo prome y como miembro di e directiva ehecutivo di AVB “.
Den e cuater añan cu mi a forma parti di e directiva ehecutivo mi a siña hopi y mi ta desea
di hiba e prestigioso organisacion di AVB na un nivel mas halto.
Mi estudio di matematica y informatica y especialmente experiencia y investigacionan y preparacion prome cu mi a drenta den e directiva di AVB a judami hopi pa mi por tuma e paso aki.
AKI TA SIGI UN PIDA CHIKITO DI E PLAN.
Vision general di futbol na Aruba
Promove y organisa e deporte di futbol den tur sorto y forma pa tur hende
por gosa sanamente di e deporte na Aruba
Mision general di futbol na Aruba
Practica e deporte di futbol den tur sorto y forma na un manera competitivo y/of recreativo
pa e desaroyo fisico y mental, hasiendo e deporte accesibel pa
participacion general di e pueblo di Aruba.
Vision specifico organisatorio na nivel competitivo
Escohe structural- y realisticamente e bon direccion pa e mehoracion
di Aruba su futbol na nivel nacional y internacional
Mision specifico organisatorio na nivel competitivo
Investiga, planifica, organisa y realisa nos metanan pa realisa e vision
menciona aki riba nivel nacional como preparacion pa logra metanan na nivel internacional
Aki AVB mester investiga, analisa, juda, sostene, conseha y guia clubnan miembro pa asina nos tur como un comunidad logra nos metanan cu nos a palabra HUNTO.
Asina nos ta logra forma e fundeshi di mas fuerte conhuntamente door di crea:
- Un EKIPO
- Un FAMIA
- Un ARUBA
- Un FUTBOL
E desaroyo aki nos mester hasi bira realidad pa nos por avansa cada bes na un etapa/nivel aun mas halto structural- y consistentemente.
E futbol na Aruba no ta di un hende so, un grupito di hende y/of un instancia so pero di tur e participanten/actornan cual ta directiva di AVB, jungador, referi, entrenador, dirigente, fanaticada, stakeholders, partners y e pueblo di Aruba en general.
Conclusionan general
- E team/directiva completo di AVB ta hañando reconosemento internacional pa e direccion cu e kier bai
- AVB a cuminsa cumpli cu “Club License” cu su miembronan
- E playoff nan den division di Honor a cuminsa cana bon;
mester amplia esaki pa e otro divisionan
AVB mester:
- cambia su manera di opera; no por sigi manera cu e maneho actual
- drecha e mal imagen cu ta existi awor ariba cierto areanan
- drecha su administracion di organisacion di e diferente campeonatonan
- trata su mesun directiva, club miembronan, stakeholders y partners mas mihor
- promove mas Teamwork pa su mes
- dirigi y maneha futbol na Aruba door di ful e directiva di AVB y no solamente door di 3 hende so
- inova su maneho pa cumpli cu tur e rekisitonan internacional
- zorg pa paga un y tur na tempo
- planifica na tempo y mas mihor
- comunica mas mihor cu e Club Miembronan
- juda e Club Miembronan cu e materialnan necesario pa practica e deporte
- explora e posibilidad pa traha cu e “soccer academies” nan existente na Aruba
Majoria Club Miembro ta trese padilanti cu AVB no a judanan den casi nada.
Sugerencia, recomendacion y solucionan pa mehoracion (pa menciona un par)
* Nivel di organisacion di directiva di AVB
- Crea cu un vision cla y un planificacion di largo termino
- Hiba un maneho transparente, positivo, structura y compliendo cu reglanan di bon gobernacion y cu tur reglamentario existente di AVB mes
- Cumpli cu e exigencianan di FIFA, CONCACAF, CFU, KNVB etc
- Defini e responsibilidadnan y structura di AVB mas cla
- Zorg pa cumpli cu su compromisonan
- Promove un mihor comunicacion cu AVB su stakeholders
- Juda tur Club Miembro cu nan organisacion y conseho pa cu nan infrastructura
- Crea un structura tecnico y di desaroyo di un filosfia futbolistico pa AVB
- Instala e diferente comisionan pa juda carga e organisacion di e futbol completo
- Juda e referinan organisa nan mes
- Instala un departamento huridico cu e conosemento necesario pa juda nos den e area aki
- Ehecuta e plan di comunicacion cu a wordo traha pa AVB door di KNVB na 2014
- Organisa un congreso anual unda tur Club Miembro por intercambia idea cu AVB
* Nivel pa atrae projectonan internacional pa Aruba
- Hasi uso di e projecto pilotonan di FIFA y CONCACAF pa wordo realisa aki na Aruba
- Purba di atrae competecianan di futbol internacional , masculino y femenino, na Aruba
- ODP: Olympic Development Program
* Nivel organisatorio di Club Miembro:
Juda tur Club Miembro
- Diseña un plan di desaroyo specifico y strategico pa nan situacion
– Traha un analisis actual (IRSA) di e Club
– Wak den ki divisionan e Club ta participando
– Calcula e inversion necesario e Club mester
– Haña y projecta un bista financiero
– Defini Vision y Mision
– Defini metanan a corto, medio y termino largo
- Implementa e plan, organisa y siña e club administra esaki
- Monitoria y analisa e situacion di Club Miembro
- Conclui a base di data colecta e desaroyo
- Ripiti stap 1 te cu 4 den un ciclo di 2 aña.
* Nivel di capital humano
- Inverti den un staf profesional cu mester fungi como e sosten pa operacionnnan di AVB
- Inverti dunando cursonan necesario na dirigente, entrenador, atleta y referi
- Prepara nos hendenan y sondea posibilidadnan pa participacion di e capital humano aki na eventonan internacional
* Nivel di Educacion pa dirigente, entrenador, atleta y referi:
Bin cu un “player, coaching, referee and directors of board education system”
- Crea un mision y vision
- Crea metanan
- Crea un maneho
- Crea un curiculo/structura di desaroyo di termino corto, medio y largo
- Crea guia di nivel halto pa desaroya e futbolista nan
(Duna conosemento y informacion na e entrenadornan actual)
* Nivel di educacion y organisacion futbolistico
- Promove futbol escolar pa asina haña mas participante den nos futbol local
- Hisa e participacion di futbol femenino
- Hisa e participacion di futbol infantil
- Implementa un plan pa e categoria infantil y hubenil (mucha homber y mucha muher)
preparando e futbolista pa e coneccion internacional
- Implementa un sistema pa reconose y un plan pa guia talentonan
- Cuminsa activa e seleccionan nacional via un trajectoria di pratica termino largo
- Hasi e campeonatonan mas fuerte door di cambia e formato na benificio di e Clubnan
- Buska sosten financiero pa e desaroyo aki
* Nivel di finansas
- Hiba un maneho finaciero mas controla, realistico y transparente
- Crea un reserva pa den caso di urgencia cumpli cu e exigencianan financiero
- Cumpli cu e exigencianan di FIFA y CONCACAF na tempo pa haña e fondonan
financiero na tempo pa cumpli cu e pagonan necesario
* Nivel di mercadeo pa AVB
- Investiga diferente posibilidadnan pa genera mas entrada pa AVB
- Implementa e sistema di “Branding” rond di veld pa genera mas entrada
- Duna mas “exposure” den tur media pa promove futbol mas na e publico en general
- Investiga realisticamente e reintroducion di e bunita projecto
“Season Card” na un prijs rasonabel
- Atrae mas audiencia pa bin wak e wega nan di futbol door di hasi mas propaganda
* Uso di technologia electronico pa:
- automatisa diferente proceso laboral
- hasi e conosemento di futbol mas accesibel
- analisa y raporta mas liher resultado di diferente evento
Ami Kurt Thomas como president di AVB lo promove:
- Juda tur Club Miembro;
- Hiba un maneho transparente y sano;
- No ser individualista;
- No ser arogante;
- Tuma conseho di un y tur y purba di incorpora esaki serca e directiva
y den e maneho di AVB;
- Promove e deporte di futbol pa desaroya e ser humano positivamente;
y siñe abilidnan “life skills” pa e por ta un bon ehempel y duna realse no solamente como un bon atleta pero tambe como un bon ser humano/cuiddadano den nos comunidad.
- Drecha e imagen negativo cu AVB tin actual;
- Promove y mantene e integridad, norma y valornan halto di y den nos organisacion;
- Promove e union entre directiva y tur Club Miembro, stakeholders y partners den e comunidad di futbol na Aruba;
- Reestablece, promove y mantene e bon contactonan local;
- Mantene y promove e bon contacto cu FIFA, CONCACAF, CFU y KNVB;
- Acerca instancianan financiero y di comercio pa asina explora e posibilidad y presenta un bon plan pa judansa y stimula inversion den e futbol na Aruba;
- Pone hopi enfasis ariba e desaroyo di nos muchanan, mucha muher y mucha homber, pa nan por jega na e nivel internacional di entrenamiento implementando un bon ” Grassroot y Youth development soccer program”;
- Usa technologia electronico como instrumento pa e desaroyo di futbol.


text:
The content originally appeared on: Diario
ImSan a celebra Siman di ‘World Sight Day’
ORANJESTAD (AAN) – Ruthmila Odor, Manager di Instituto Medico San Nicolas ‘ImSan’ a duna DIARIO informacion tocante e siman di ‘World Sight Day’ cu ImSan ta den celebracion.
Ruthmila a señala cu tempo di Covid-19 ‘Oog Poli’ a muda y nan a yega den nan localidad nobo, y nan tin hopi servicio nobo cu ni e trahadornan di ImSan a haya chens di conoce kico tur nan ta haci den e clinica di wowo.
Odor a splica cu danki na e director di ImSan, docter Rajnherc, nan ta celebra y concientiza dunando charlanan y a tene un ‘opendag’, unda cada parti di e clinica di wowo a prepara nan huki unda nan ta traha pa conta e trahadornan di ImSan kico tur nan ta haci diariamente, pa nan pashent.
“Tene cuenta cu Oog Poli ta haya semanalmente 600 persona. Tin e pashent cu ta bin pa consulta, ta haya preparacion pa wak e vision di wowo, y a base di esey, e ta bay na e docter. E docter ta pidi un scan of un echo, y tin asina hopi mashin cu e docter por wak detaya kico ta e miho cuido pa e pashent”, Ruthmila Odor, a menciona.
El a agrega cu hopi biaha ta resulta cu e pashent toch, tin cu haya un tratamento por ta di laser, di angua den wowo, cu gotanan of tratamento ya mas avanza, cu mester opera. “Masha poco nos tin cu manda pashent afo, awendia” Odor a subraya, agregando cu Aruba ta hopi avanza den tratamento di wowo.
“E fastioso ta cu despues di Covid-19 tabata hopi dificil, vooral pa docter di wowo, pasobra nos ta yega asina cerca di e pashentnan, cu pa atende e cantidad di pashentnan cu normalmente nos ta atende, poco poco nos ta hal’e in. Nos ta haci na ImSan, di dialuna pa diabierna, operacion di wowo”, Ruthmila Odor a remarca.
E lista di spera ta hopi largo, a subraya.
“Dr. Lacle, recientemente, a papia cu HAVA anto tin ideanan cu mi ta kere cu ta hopi bon, cu aworaki ta cuestion di concretiza pa nos por haci e flow pa e pashentnan pasa den un filter y di eynan yega na Oog Poli, vooral e problema cronico di Diabetes”, Odor a comenta, indicando cu tratamento di angua den wowo cu tabata wordo haci na Corsow, mescos cu tratamentonan di glaucoma, retina, catarata etc., tur ta wordo haci na Aruba, y e ta orguyoso cu pashentnan den e region tambe ta wordo manda Aruba.
Finalmente Ruthmila Odor, Gerente di ImSan, a bisa cu e clinica di wowo ta consisti di como 25 trahador, pues e ta un departamento grandi, y nan tin un sucursal na Stadionweg.


text:
“ STATEN DI ARUBA TA NA CORSOW PA IPKO CU DELEGACION DI 12 PERSONA…. APARENTEMENTE E CRISIS FINANCIERO DI PAIS ARUBA A SMELT ??”
BENNY NISBET (PPA):
“ STATEN DI ARUBA TA NA CORSOW PA IPKO CU DELEGACION DI 12 PERSONA…. APARENTEMENTE E CRISIS FINANCIERO DI PAIS ARUBA A SMELT ??”
No mucho tempo atras PPA a cuestiona un otro delegacion di Staten cu a biaha silenciosamente pa Panama pa reunion di Parlatino. E tempo ey un miembro di staten a larga sa cu e ta bai mientras e delegacion a viaha den un silencio. PPA a cuestiona publicamente pa Staten larga sa cuanto di cuanto persona/miembro di Staten e delegacion aki a consisti ? SInembargo Staten a keda den un silencio como sifuera cu pueblo di Aruba no mag di sa ki ora y cuanto miembro di Staten ta viaja.
Mientras tanto awe mi tabata waki noticia unda tabata pasa e entiero di sr. Lio ‘paps’ Capriles …un legendario Bancario cu a fayece na Corsow. Durante e noticiero aki a pasa un entrevista cu drs Mervin Wyatt, presidente di Staten di Aruba na e entiero aki. Durante e entrevista aki el a splica cu Staten tin un delegacion presente na Corsow pa reunion di IPKO y nan a dicidi di participa na e entiero locual nos tur por aprecia. Pero seguidamente nan a pasa e caranan di miembronan di Staten di Aruba y mi a conta 11 miembro di parlamento y e griffier cu ta un delegacion di 12 miembro di Staten y kizas nan por a jera un of dos mas cu mi no a mira.
Un delegacion di 12 persona di cual minimalmente 11 miembro di Staten cu ta mas cu mitar di Staten di Aruba ta demonstra masha poco responsabilidad pa cu e situacion di un crisis financiero/economico di nos pais. Staten sa debidamente bao di cuanto medida nos pueblo tin di biba pa paga e debe nacional cu a worde crea pa gab. Mike Eman cu nan x ministro di finanzas sr. Mike de Meza alias the mess. Un delegacion di siete of ocho miembro lo tabata mas cu suficiente pero pa hiba 12 persona di cual minimalmente 11 miembro di Staten ta algo increibel.
Aki tanto coalicion como oposicion ta falta di respet pa nos pueblo di Aruba ! Pero PPA mester accentua un oposicion cu ta participa den un delegacion di 12 persona ta pone su credibilidad den tapara. Door di actua asina tanto miembro di AVP como miembro di MEP y otro ta demonstra cu nan tambe por gasta placa pa loco apesar cu Aruba ta den un crisis financiero hopi serio.
PPA ta di opinion cu Staten mester bai bek na cierto principio cu tabata worde usa den pasado:
A. Nunca mag sali for di Aruba cu mas cu mitar di miembro di Staten un majoria di miembro di Staten mester ta na Aruba na tur momento !!
B. Tur fraccion mester ta representa cu minimalmente un miembro.
C. Despues di cual por agrega miembro conforme grandura di fraccion.
D. Pero nunca lo forma delegacionan cu ta absurdamente grandi.
E. Presidente y vice presidente no por forma parti di e mesun delegacion…Un mester ta na Aruba na tur momento !!.
PPA ta ripiti un delegacion responsabel cu ta tene cuenta cu e situacion financiero esta e crisis cu Aruba ta den un delegacion no por ta mas grandi cu siete(7) of ocho (8) miembro di Staten y no 11 of 12 !!
Lo ta bon pa Staten publica e delegacion cu tur su miembronan cu a viaha pa pueblo por tuma nota di esaki !! Y Staten lo mester publica cuanto e delegacion aki pa IPKO na Corsow a costa nos pueblo pagador di belasting !! Lo ta bon pa Staten cuminsa informa pueblo di Aruba encuanto di ki dia e racha di medida lo worde hala aden pasobra si tin placa pa Staten viaha pa loco anto Staten no por controla gobierno pasobra simpelmente e crisis a smelt a lo menos e actitud irreponsabel aki ta crea e impression aki.
Aruba, 9 di januari 2017 Lider Politico di PPA
BENNY NISBET


text: Diabierna mainta a drenta informe di un accidente cu 6 hende herida na Rooi Koochi, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente pa falta di preferencia unda cu e dama chauffeur di e Hyundai Tucson biniendo for di zuid a bira na man robez sin a duna e Honda City di direccion contrario y nan a dal semi frontal. Debi na e impacto tur 6 persona cu tabata den e auto a resulta herida. Na e yegada di e 3 ambulansnan nan a atende e 6 heridonan y a transporta 3 herido pa hospital.


text:
WILLEMSTAD – Awe madrugá ladronnan a purba di kibra e kaha di seguridat di Kooyman na Zeelandia, segun Vigilante ta informá. E ladronnan a drenta via di dak i a eskivá diferente sensor di alarma.
Unabes ku nan tabata paden, e alarma di e ofisina kaminda e kaha di seguridat ta a aktivá, despues ku e ladronnan a dal un glas kibra. Tantu e kompania di seguridat ku Kooyman ta hasi uso di nan servisio komo polis a yega hopi lihé, pero ya e ladronnan a somentá. E kaha di seguridat tabata será ainda i manera kos ta pinta nan no a logra bai ku nada.
Riba imagennan di kamera por mira ku ta trata di tres ladron, ku tabata eskivá e sensornan di moveshon ku hopi abilidat, pero ora ku e alarma a aktivá nan a kore bai.


text:
KRALENDIJK – Na opinion di suidadano Arthur Sealy, si e desishon di frakshon di Partido Demokrat pa no asistí na reunionnan di Konseho Insular ta korekto òf no ta keda na miembronan di Partido Demokrat pa diskutí e punto aki. Komo siudadano mi ta preokupá ku e forma kon dualismo ta funshoná.
Konsehal Bernabela di UPB a mustra, eksaktamente loke Clark na diferente okashon a kuestioná, ku Konseho Insular no ta haña kontesta na tempu, no ta duna ni informashon ni dokumentu pa kontrolá na un manera korekto maneho di Kolegio Ehekutivo. E kritiká aki mester pone primeramente diputado di UPB pensa i drenta akshon.
Frakshon di MPB ta ketu i ta di akuerdo ku funshonamentu di nan dos diputado. Oponentenan di DP tantu den Konseho Insular komo den komunidat ta kritiká Clark Abraham di tin e malesa di stroba kos, opstakulisá reunion i frustra miembronan di Konseho Insular.
Si Kolegio Ehekutivo no ta duna informashon na Konseho Insular kiko ta para pa pueblo. Pueblo mester sa dikon direktor interino di BHM a tuma retiru, unda e korespondensia entre diputado i direktor interino ta. Direktor di BonLab ta riba suspenshon ainda? Ken ta na kabes di BHM? Kua ta e motibu(nan) ku direktor di finansa ta bai asumí un otro posishon i ken ta fungi komo direktor na su lugá. Unda e sinku kartanan ku, segun diputado, a bai Hulanda ta? Lord Acton den siglo diesnuebe a mustra ku; Poder ta korumpí, poder apsoluto ta korumpí apsolutamente. Si frakshon di DP ta bringa e poder apsoluto e mester asistí na reunionnan di Konseho Insular.


text:
Por kuminsá paga Prekario pa mira Karnaval 2017.
Tim di Prekario ta kuminsá ku trabounan di preparashon pa pueblo di Kòrsou por registrá i paga pa nan sitio pa mira Karnaval 2017. Personanan ku tabatin un pèrmit pa derechi di Prekario na 2016 por hasi nan pago di Prekario pa 2017 for di 19 yanüari. A repartí e fechanan di pago entre sekshonnan A te ku D. Dia 5 di febrüari ta delaster dia pa hasi e pago di Prekario. Si paga después di e fecha aki, personanan por pèrdè nan derecho di Prekario.
Na momentu di registrashon i pago mester tene na kuenta ku nos No por hasi pago sin pasa na ofisina di Prekario i haña aprobashon serka e tim tokante disponibilidat di e parsela. E registrashon ta enserá :
Konfirmá disponibilidat di parsela;
Rekonfirmá datos serka personal di Prekario 2017;
Tuma formulario pa por hasi e pago nesesario.
Registrashon i pagonan mester tuma lugá konforme e skema athunto ku ta repartí den e sekshon nan A te ku D.
Personanan ku risibí pèrmit pa konstruí un stènt òf stèlazje riba ruta di Karnaval por kuminsá hasi esaki riba 11 febrüari 2017. Tur konstrukshon mester keda desmantelá pa mas tardá riba 5 mart 2017 promé ku 3.00 di atardi. E aña akí no ta posibel pa tuma inskripshonnan nobo debí na falta di espasio riba e ruta.
Pa informashon adishonal por tuma kontakto ku Tim di Prekario. E aña akí e ofisina di Prekario lo ta situá den e edifisio di Servisio pa Planifikashon Urbano (Ruimtelijke Ordening en Planning- antes DROV) pegá ku Radio Hoyer na Plasa Horacio Hoyer #19. Por alkansá e tim di prekario na number di telefòn: 510-5461 i 511-3952 òf via di koreo elektróniko na prekariokorsou2017@gmail.com.
E ofisina di Prekario lo ta habrí di djaluna pa djabièrnè for di 8or di mainta te ku 6or di atardi. Riba djasabra di 8or pa 4or di atardi i djadumingu di 2or di mèrdia pa 6or di atardi.


text:
Oranjestad – Augustus 28 2003 famia Frans e tempo eynan bibando na Meiveld a wordo sacudi pa un tragedia, cu te dia di awe ta fresco den nan memoria.
Augustus 28 2020 ta 17 aña cu nan yiu, omo, primo, sobrino y ruman Xavier Frans a wordo asesina durante un atraco.
Xavier e tempo ey 34 aña di edad tawata labora ariba e truck di famia, un truck masha masha conoci ariba Aruba e tempo ey, yama Papillon Snack Truck.
E tragedia a tuma luga ariba parkeer plaats di Postkantoor na Playa.
Esey tawata luga unda Papillon tawata para tur anochi, cuminsando for di 9’or bendiendo cuminda.
Den e siguiente documentario Arubanative hunto cu famia Frans ta recorda Xavier cu 17 aña pasa a wordo ranca for di nan den un manera cruel, lagando un yiu muhe(9) y su señora atras cu tawata na estado di nan segundo yiu cu awor tin 17 aña.
Un documentario hopi interesante y alabes emocional unda cu famia completo ta recorda Xavier y lo papia open di e tragedia di Papillon Snack Truck.
E documentario aki lo bay pasa tambe ariba Television, e canal y e orario lo wordo anuncia despues.
Pa awor si bo tin un Smart Tv bo por hook up bo cellular y mira casi un ora largo di programa of bo por mire tambe ariba bo Laptop.


text:
Pa nan campaña di zomer, SETAR a lansa un Dance Challenge hunto cu nos talento local Jeon. E idea tras di esaki ta pa envolve e hubentud local cu ta riba TikTok. Durante e cuarentena TikTok tabata hopi popular den e grupo di edad aki, y tambe a atrae otro gruponan tambe.
Jeon a crea un jingle unico, specialmente pa combina cu e Summer Dance Challenge. Tur hende por participa y e ta simpel! Ta uza e jingle di SETAR y ta haci bo bailamento creativo. Hashtag #RingTing y share bo video. Tur siman ta scoge un ganador cu lo ricibi AWG. 250.00 y e campaña aki lo sigui durante e lunanan di zomer.


text:
Oranjestad, November 6, 2020
Crisis Team Covid-19 di Gobierno ta desea di informa comunidad di Aruba cu e informacion cu ta circulando rond den medionan social tocante di cu lo tin Toque de Queda e weekend aki ta noticia falso, “ FAKE NEWS”. Ta pidi nos comunidad pa no haci caso di e informacion aki y tambe pa no sigui pase rond ya cu e no ta berdad.
Pa informacion veridico bishita e fuentenan di informacion oficial cuta entre otro:
Facebook di Gabinete Wever-Croes, Directie Volksgezondheid Aruba, Korps Politie Aruba y keda bon informa.


text:
Notisia di polis di djaluna 24 di òktober te ku djabièrnè 28 di òktober 2022
Kralendijk - Kiebro den kas - Riba djadumingu 23 di òktober a drenta keho di kiebro den un kas situá na Kaya Barakuda. Deskonosínan a kibra drenta entre 12 or di mèrdia i 4.30 or di atardi i a bai ku entre otro un televishon di marka Samsung, un stòfzùiger di marka Inventum, algun joya di marka Buddha to Buddha, un Macbook Apple kolo di plata, un tas di makiahe i algun brel di solo. Ta investigando e kaso.
Outo ta dal den kas
Riba djárason 26 di òktober, alrededor di 11 or di anochi, sentral di polis a risibí notifikashon tokante un aksidente ku a tuma lugá riba Kaminda Djabou. Un outo a kore dal den un otro outo, di kual e shofùr a pèrdè kontròl i a bai dal den un kas. Shofùr di e outo ku a kore dal den e kas i un persona ku tabata den e kas na momentu di e impakto a keda heridá. Ambulans a transportá ámbos persona pa hospital pa tratamentu médiko.
Kiebro den kas
Riba djaweps 27 di òktober a drenta keho di kiebro den un kas situá na Kaya Hobo. Entre 25 i 26 di òktober deskonosínan a kibra drenta i a bai ku entre otro un ‘Playstation 5’. E kaso ta bou di investigashon.
Akshon di limpiesa di ‘beslag ruimte’(área ku ta kontené artíkulonan konfiská) di Kuerpo Polisial Hulanda Karibense
Riba djabièrnè 4 di novèmber 2022 KPCN lo organisá un akshon di limpiesa di e área ku ta kontené artíkulonan konfiská (beslag ruimte) di warda di polis Playa. Ta trata di artíkulo òf vehíkulo pa kual tin un poder hudisial pa destruí i ku mester retirá for di tráfiko di forma adekuá.
Komo ku e orígen di sierto artíkulo i vehíkulo ta deskonosí, KPCN ta hasi un petishon na tur doño di artíkulo i vehíkulo konfiská pa mèldu via mail politie@politiecn.com, via telefòn na (+599) 715 8000 òf na warda di polis na Kaya Libertador Simon Bolivar 4.
Komo doño mester mèldu ku un prueba di propiedat i mester kumpli ku e lei- i reglanan pa loke ta trata uso di e artíkulo òf vehíkulo. Por pensa riba por ehèmpel un reibeweis bálido i un prueba di seguro.
Lo destruí tur artíkulo i vehíkulo ku no a rekohé promé ku djadumingu, 30 di òktober 2022, den e akshon di limpiesa riba djabièrnè, 4 di novèmber 2022.
Bo a mira algu sospechoso? Yama 717 8000 òf e liña di tep anónimo 9310


text:
Último dianan e sifranan di infekshon a subi. Ta trata un grupo di hóben di Boneiru ku a tèst positivo, huntu ku un grupo di hende grandi ku no ta bakuná. Mayoria di e personanan aki no tin keho òf tin keho leve. Nan a tèst paso nan tabata den karentena pa motibu ku tabata den kontakto ku un persona ku a tèst positivo.
Di e manera aki departamento di Salubridat Públiko por wak lihé e gruponan di hende ku a pega ku e vírùs. Ta posibel ku den dianan benidero mas hende por tèst positivo. Esaki ta tene na bista.
Pa evitá e gruponan di infekshon aki ta hopi importante pa mas tantu hende posibel tuma e angua kontra e vírùs di COVID-19. E kontagio por plama ménos lihé i hendenan tin ménos chèns di bira hopi malu. E klùster aki ta mustra e importansia pa mas tantu hende bakuna, spesialmente hóben. Mañan, riba 17 di yüni por pasa sin sita na sentro deportivo Jorge Nicolaas entre 9’or di mainta te ku 2’or di atardi pa pasa angua kontra corona. Pa mas informashon tokante bakunashon por yama 0800 0900.


text:
ORANJESTAD, Aruba - 02 augustus 2020
Depues di 1 luna cu Aruba a habri su fronteranan atrobe, Gobierno di Aruba y Crisis Team ta satisfecho con e prosesonan ta encaminando relaciona cu e maneho di Covid-19 na Aruba.
Manera cu a ser antisipa Aruba lo importa caso nobo, pero nos por cuminsa observa cu tanto nos residentenan como nos turistanan ta sigui recupera hopi bon.
Gobierno di Aruba y Crisis Team ta sigui monitor y evalua tur proseso continuamente y unda mester trese cambio of adaptacion ta haci esaki.
Resumen di awe 2 di augustus ta cu 1 caso positivo a keda registra na aeropuerto pero tambe 6 persona mas a recupera di cual 5 turista y 1 local.
Aruba ban sigui mantene nos mes na tur instruccion duna y hunto sigui proteha otro y recupera nos dushi pais Aruba.


text:
programa pa spar energía (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 733 bia
- deskripshon: Un programa di spar energía ta posibel si e mashin di laba paña òf di laba tayó tin un kònòpi E (ekológiko) riba dje. Asina bo ta spar energia i awa.
- hulandes: energiespaarprogramma
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
programa pa spar energía
anterior i siguiente


text:
Ta èksaktamente 175 aña ku Kòrsou, Aruba, Boneiru, Sint Maarten, Sint Eustatius i Saba huntu a drenta un relashon ku Reino Hulandes. Promé komo dos kolonia separá, despues komo parti di Kolonia Sürnam. Di Curaçao en Onderhorigheden, Sint Eustatius en Onderhorigheden, bèk pa solamente Curaçao en Onderhorigheden, pa Gebiedsdeel Curaçao i Nederlandse Altillen te na momentu di e promé skùr na 1986 i desmantelashon na 2010. Mi ta pone esakinan riba un rei.
Na 1815 Koninkrijk der Nederlanden ta nase. Te ku 1815, despues ku Hulanda a haña e seis (6) islanan bèk di Gran Bretania, nunka den Haag a prekupá kon organisá e islanan Karibense Hulandes riba tereno di gobernashon.
Di 1815-1828 a kontinuá ku e sistema pre 1815 di “6 isla dos kolonia”: 1. Curaçao en onderhorigheden: Kòrsou, Aruba i Boneiru. 2. Sint Eustatius en Onderhorigheden: Sint Eustatius, Sint Maarten i Saba. Ku dos gobernadó esaki a resultá kostoso i no- práktiko.
Di 1828-1845 ta hinka e 6 islanan i Sürnam den un solo konstelashon, esta un kolonia ku un Gobernadó General na Paramaribo. E struktura sentralisá tampoko a funshoná.
Di 1833-1865 ta lanta un Koloniale Raad pa konsehá Rei na Hulanda den gobernashon kolonial.
Na 1845 e 6 islanan ta forma un solo kolonia pa promé biaha. Gobernashon ta sentralisá na Willemstad. Te ku 1936 e 6 islan huntu a yama Curaçao en Onderhorigheden.
Entre 1865-1936 ta bin desentralisashon ya ku e islanan no tabata kontentu ku e dominio di Kòrsou. Aruba, Boneiru i Sint Maarten ta haña un tipo di gobernashon munisipal, esta “Raad van Politie” (RvP) konsistiendo di un Gezaghebber nombrá pa Rei i dos Landsraden skohé pa un tipo di elekshon kaminda sierto hende hòmber so por a vota. Na 1920 Saba i Sint Eustatius ta haña un onder-Gezaghebber (bou di Gezaghebber di Sint Maarten). For di 1920 e Gezaghebbers tabata nombrá pa Gobernadó. Kòrsou envano a pleita na vários okashon pa un RvP. E argumentu di Hulanda tabata ku gobernashon sentral tabata na Kòrsou i ku un èkstra nivel di gobernashon lo a trese konfushon. Esaki a pone ku un di nos tatanan di outonomia, e promé yu di tera di koló den Koloniale Raad, Généreux de Lima a èksihi trato igual pa Kòrsou. Na 1936 e institushon di RvP ta desaparesé.
Di 1865-1938 tin un Koloniale Raad den un bachi nobo ku a brinda mas outonomia na Willemstad den asuntunan di gobernashon.
Di 1936-1948 e 6 islanan ta yama Gebiedsdeel Curaçao.
Na 1938, e promé Staten pa Gebiedsdeel Curaçao ta bira un realidat despues ku pa promé biaha, na 1937, tabatin un elekshon pa 10 di e 15 miembronan di Staten. Den e elekshonnan di 1937, 1941 i 1945 solamente sierto hòmber por a vota.
For di 1948-1986 e 6 islanan ta yama Nederlandse Antillen.
Na 1949 tin e promé elekshon unda tur hende por a vota i pa promé biaha tin un gobernashon ku responsabilidat ministerial esta, Regeringsraad.
Na 1951 ta adoptá un Konstitushon nobo, Interimregeling, ku ta sòru pa outonomia interno i e promé Konsehonan Insular ta keda instalá.
Na 1954 ta firma Statüt pa asina formalisá nos outonomia.
Na 1986 Aruba ta sali for di e konstelashon di Antia.
Na 2010 Kòrsou i e otro 4 islanan ta bandoná Antia Hulandes i esaki ta stòp di èksisti.
Willemstad, Kòrsou


text:
ORANJESTAD, Aruba: Dialuna mainta Dienst Publieke Scholen a reuni, manera tur aña, riba e prome dia di vakantie escolar. DPS ta reuni cu tur cabesante y director di scolnan publico unda cu nan ta refleha riba e aña cu a pasa. Director di Dienst Publieke Scholen, Whitney Kock a bisa despues cu e reunion a bay den un ambiente ameno y informal.
Durante e reunion nan a pasa riba e aña escolar y a comparti miho practica, tambe e cabesante y directornan a comparti cosnan cu a bay menos bon y cu nan lo mester bay adapta pe siguiente aña escolar. Na mes momento nan a probecha pa despedi di Mimi Lampe di DPS, kende den e ultimo 2 aña a fungi como funcionario di staf encarga cu enseñansa. “Esaki tabata e momento cu nos por a dese’e tur clase di exito den e reto nobo cu el a tuma”, di acuerdo cu Whitney Kock.
Den nan discurso e cabesante y directornan a trece padilanti cu a resalta e scarsedad existente di cuponan na scolnan publico, unda ta existi ta listanan largo di espera. Pa por cumpli cu e demanda aki y un di e deseonan ta pa bin cu mas scolnan publico. “Nos kier a desea tur e personanan cu ta duna les y esnan cu ta sostene e proceso aki, un bon vakantie mereci pa asina cuminsa e aña escolar nobo cu tur energia cu nan mester”, Whitney Kock a expresa.


text:
Diamars banda di 2or polis a bay na un restaurant na Sasaki. Un trahado cu a yuda un cliente a haye mal sirbi cu golpi. E ta un dama trahado.
E conoci di polis fam Jansen a haci un pedido. Aparentemente loke el a haya no ta loke el a pidi. Ora cu el a reclama parce cos a bay robes. E homber fam Jansen a dal e trahado un wanta of golpi na cara.
A bati alarma. Un unidad di polis a yega. A mira cu ta Jansen y pesey a pidi pa un unidad mas presenta pa sostenenan. Ora cu e transporte policial a yega nan a bay na e auto unda Jansen tabata sinta.
E tabata cu su mama y un adulto mas. Ora a bay sake for di e auto pa pone na boei e no a aprecia. El a resisti cu e polisnan y miho forma pa atende ta bay tera cune.
Asina mes e menasanan tabata directo contra polis y nan bida. Ora a caba di pone na boei ainda polis mester a scucha expresion no agradable pero mas bien menasante. Mientrastanto e debe di 11,45 a keda habri paden na Kentucky.
E mama a bay paden y cancela e debe. Si e detencion a cay ta duna indicacion cu e trahado femenino paden a entrega un keho. Polis tabata spera un resistencia di e conoci di polis Jansen. Y esaki a medio bay for di man pero a controla e situacion mesora.


text:
Manera e abogado mr. Doris Canwood a bin ta splica binticuater ora despues di e ‘regiezitting’, cu e tin den su poder mensahenan di WhatsApp entre su cliente, ex-parlamentario Howell cu Farah Boekhoudt. Di parti defensa Howell ta confirma cu ayera, abogado Canwood a entrega esaki nan na hues.
Segun Landsrecherche; no por a haya ningun chat entre e dos personanan menciona mirando cu ya a ‘delete’ e combersacion. Ta sospecha cu Landsrecherche a declara esaki den nan ‘process-verbaal’ deliberadamente pa wanta Howell su pruebanan afo p’asina perhudic’e den e caso. Pero pa nan mala suerte abogado Canwood si tin e mensahenan den su poder despues cu Howell a haya su telefon celular bek for di Landsrecherche. Cometiendo e delito aki, e recherche di Landsrecherche a comete un fraude grandi den e caso. Dimes e ta desvia e fiscal y hues completo den e caso cu ta algo inaceptabel.
Tambe e investigacion no ta husto, no ta confiabel y tampoco a investiga cu maximo cautela. E tres puntonan aki ta un exigencia y esencial durante cualkier investigacion penal. Dimes cu ta straño caba cu Farah Boekhoudt tabata un sospechoso y diripiente awo no mas pero si kier uza su declaracion. E pregunta grandi ta; kico lo pasa cu e recherche encuestion pa comete algo grave asina den e caso. Ningun fiscal of hues integro lo keda contento cu algo asina den cualkier caso penal.
Tambe a confirma cu abogado mr. Canwood a manda pa hues e rapport di ‘account’ unda ta splica con a uza e placa di e Stichting Hunto Nos Por. Pueblo no a keda contento algun dia pasa pa tende cu tin fraude di parti Landsrecherche den e caso di Howell, segun e ex-parlamentario. Esaki ta pone pueblo perde mas confiansa den e bureau hudicial di Landsrecherche.


text:
Aña pasa Jelisse Boekhoudt a cuminsa su carera como solista bou di e nomber artistico, ‘Jell-yz’. E ta popular formando semper parti den grupo di gaita y den e eventonan cultural, pero el a haya e oportunidad pa purba den un otro genero musical. E prome cancion cu Jelly-yz a graba como solista tabata ‘Muher Fuerte’, cu ta un ritmo combina bailabel. Awo Jelly-yz a lansa e tema ‘Tus Ojos’ Remix, cu ta un adaptacion di e version original.
E tema ta un composicion di Maxwell y productor ta Hubert Thiel, cu a dicidi di dun’e un toke diferente. E tema aki mester a sali caba, pero door di e diferente festivalnan virtual durante luna di maart, nan a dicidi di wanta esaki. Jell-yz a prefera di ocupa su mes di su yiu cu tambe ta canta, esta Xenon. E tambe ta preparando algo pa sali proximamente cu su prome produccion comercial. Tur hende conoce Xenon pa su participacion na e diferente festivalnan. Cu esaki tras di lomba, Jell-yz a lansa ‘Tus Ojos REMIX’!


text:
ORANJESTAD,Aruba
Miembro di fraccion di AVP, Robert Cadenlaria diahuebs mainda para na Cancha deportivo Ovio Orman, a mustra cu nan kier pone lus riba e contraste cu ta existi entre e gobierno anterior di gabinete Mike Eman I y II y e gabinete actual di Evelyn Wever Croes.
Sr Candelaria a mustra cu na e Cancha deportivo Ovio Orman por mira un ehempel con un gobierno a traha cu vision riba infrasructura den un bario, camidna no solamente e gobierno a drecha e bario aki den Madiki kavel, pero a drecha hopi otro bario mas, mes cos cu esun aki.
āOra nos papia di drecha un bario nos ta referi aki na hopi mas trabounan cu a wordo haci cu djis pone baksteen den bario, manera sa wordo bisa. Ora nos papia di drecha un bario, nos ta papiando aki di un maneho integral cu gobierno anterior a hiba pa 8 aƱa.
Cu drecha un bario, mi ta referi na drecha e infrastructura den e bario, pone lus den e bario pero tambe atende otro areanan, manera crea espacio pa recreacion pa e habitantenan.
Sinembargo e no ta yega na e partinan aki so di adelanto den infrastructura y embeyecimento di e bario, ya cu drecha e bario ta incera tambe pa drecha e nivel di bida di esunnan cu ta biba y move den un bario. Ehempelnan di esaki entre otro ta ora cu gobierno di AVP a subi onderstand cu 25% pa esunnan cu ta biba den nos barionan cu tabatin mester di esaki. E ta incera tambe cu a drecha forsa di compra pa esunnan cu ta biba den nos barionan.
Ehempel di esaki ta un aumento di Afl 250.00 pa aƱa pa famianan cu ta den onderstand pa yuda cubri nan gastonan di scol. E adelantonan aki no ta bin di nan mes pero nan ta rekeri vision.
Na e momentonan aki nos pais ta goberna pa un gobierno cu no tin ningun otro vision cu ta pa drecha cos pa nan mes hendenan caminda nan famianan ta haƱa trabou links y rechts siendo cu nan mester ta bahando nan gastonan di personal di gobierno.
Gabinete Wever Croes ta pasa medida tras di medida y tur biaha cu pone dede riba nan mal maneho, nan ta keda culpa e gobierno anterior pa tur cos. E disco ey a raya caba.Ā
Tur loke ta malo den nan bista, ta nan supuesto herencia, y tur loke e gobierno anterior a laga atras cu ta bon, nan ta claim pa nan mes y ta gaba cune. Esey ta pasa ora bo drenta gobierno djis pa drenta. Esey ta pasa ora bo drenta gobierno pa yuda bo mes na luga di drenta pa yuda pueblo. Ta nos trabou den Parlamento pa keda vigila con e gobierno ta operando y gobernando e pueblo. Nos mester wak con ta maneha e recursonan di pueblo y trece esaki pa dilanti.
Nos mester ta e wowo y orea di pueblo,ā Parlamentario Robert Candelaria a declara.


text:
KRALENDIJK – Suidadano Richard ‘Cha’ Pietersz ta remarká algun situashon, segun e polítikonan a laga Rincon na kaya.”E bèrdat i nada mas ku e bèrdat. Imposibel ku Rincon no tin komishon di bario pa trese informashon i formashon pa un mihó progreso pa e bario. Tristu pa tende polítikonan di Rincon papia hopi bunita di norma i balor, dignidat pa un mihó progreso pa é bario di Rincon i den práktika nada ta sosodé. Politikonan ta papia hopi bunita den temporada di kampaña, bandera dòrná na kas di miembro i lidernan. Ta primintí shelu i tera pa e pueblo pero despues tur kos ta keda den silensio, ”Cha a menshoná.
El a sigui bisa: ”Tur organisashon polítiko ta konfundí pueblo pa saka interes personal i despues nan mes tin konflikto, pone nos den divishon kontra di nos mes. Tur organisashon ku a partisipá den kampaña a lubidá mes riba e tormento tropikal ku ta kalamidat riba nan propio Isla ku ta Bonaire. Tristu pa bo mira un sentro di bario ku mester sirbi na momentu di un kalamidat, ta den dekadensia. Hopi teribel mira momentu di nesesidat pa transporte di Ambulans na Rincon, e vehíkulo no ta na e sitio ku e mester ta pa por duna servisio na momentu nesesario. Mi persona no ta bai wak organisashon polítiko den e bario di Rincon. Mi ta wak interes di e pueblo i no divishon polítiko den e Bario di Rincon. Tristu momentu ku bo pasa den kos pa otro ku no sa mes kiko ta pobresa, mizeria i desempleo na Bonaire. Tristu pa momentu un persona bini ku otro alternativa, sierto persona ta hasi komo si fuera ta nan pensamentu. Den kampaña Organisashon Polítikonan a papia di kalamidat? Organisashonnan polítiko partidista kristian a papia di kalamidat eventualmente Ambulans pa ora di kalamidat pa é pueblo di Rincon? Inkreibel momentu algu sosodé den Rincon, no tin servisio no tin transporte pa aliviá persona ku un kemadura grave, i mester di ambulans pa transporte,”Cha a konta. El a finalisá bisando: ”Mi persona ta kontra di inhustisia.”


text:
KRALENDIJK – Relato anual di Ministerio Públiko (OM) ainda no ta aksesibel pa públiko. E motibu ta ku Ministerio di Hustisia i Siguridat na Hulanda ainda no a aprobá e relato aki.
Importante
E relato anual ta importante pasombra esaki ta duna komunidat un bon imágen kon Ministerio Públiko a funshoná na aña 2020. Pero tambe por haña un bista di proyektonan i plannan di e entidat aki pa ku futuro.
Remarkabel ta ku Ministerio Públiko di Hulanda si a saka nan relato anual riba 11 di mei último. Na luna di ougùstùs ainda Ministerio Públiko BES no por publiká nan relato.
“Ministerio di Hustisia i Siguridat normalmente ta debolbé nos e relato den luna di aprel òf mei. Nos no sa e motibu dikon e aña aki a surgi tardansa”, Roderick Gouverneur ta bisa. E ta bosero di Ministerio Públiko. Por lo pronto no tin klaridat tokante un fecha definitivo ku OM lo publiká su relato anual.


text:
Polis a purba destrui e bentana pa e chauffeur stop pero ni esey a yuda, polis a corta su man formalmente
Diahuebs merdia a drenta informe di cu un auto lo ta coriendo irresonsable bayendo nort banda di Imelda Hof, polis tabata net cerca y a bira bay su tras di biaha. Polis a pone sirena y zwaailicht pa e chauffeur para pero e chauffeur a sigui core. Na e rotonde banda di MFA Noord e chauffeur a para y e polis a baha bay na e auto pero e chauffeur no kier a baha e bentana ni kita e lock di e porta, polis a destrui e bentana y e chauffeur a trot y e glas a corta e polis su man y a sigui core bay nort unda un poco mas panort e auto a dal riba e patruya y despues e chauffeur a bay dal un cura di cas. Un otro patruya a yega y a logra saca e chauffeur for di e auto y a detene. E detencion aki no a bay facil ya cu e chauffeur tabata scupi tur polis y hasta otro hendenan cerca. Polis a manda e chauffeur flat abao pa e no scupi ningun hende y logra domine. Ambulans a ser pidi pa presenta pa atende e polis cu e corta na man cual tabata sangra profusamente. Un otro polis a presenta cu verbandrommel y a verbenta e man di e colega. Na yegada di e vehiculo di transporte a tuma e chauffeur deteni y a bay inmediatamente na warda di polis Shaba. Na yegada di e ambulans nan a atende e agente policial y a transporte pa hospital.


text:
“Aangiftebiljet A Inkomstenbelasting 2019” (Formulario di deklarashon di entrada 2019)Konforme PB 2018-52 e formulario di deklarashon di entrada (aangiftebiljet Inkomstenbelasting) mester keda yena “online” via online.belastingdienst.cw. Tur persona ku tin obligashon di yena e formulario aki lo haña un karta di invitashon pa hasi esaki dentro di 60 dia. E fecha di entrega di e karta di invitashon ta 15 di yüli 2020. Ultimo fecha di entrega ta 15 di sèptèmber 2020.Tur sobra persona por yena nan formulario di deklarashon di entrada dentro di 3 aña. Pa hasi esaki mester traha un “account” via “online.belastingdienst.cw”.
Servisio di yena formulario di deklarashon di entradaNa e momentunan aki nos no por yena e formulario di deklarashon di entrada personalmente.Pa yena e formulario mester skèn i manda tur e pruebanan via mail na helpdeskbelastingdienst@minfin.cw of tin ku hiba un kopia di tur e pruebanan relevante na Belastingdienst na WTC i nos mes lo yena e formulario.Esnan ku ta bin na remarke pa hasi uso di e servisio aki ta e pagadó di impuesto ku su entrada di trabou o penshun ta NAf. 60.000,= o ménos i Naf. 90.000,= pa un pareha kasá.
Kiko bo mester trese pa yena e formulario?
- Deklarashon di penshun di behes risibí durante aña 2019
- E “loonbelastingkaart”2019
- E dokumentu di interes di hipotek, bo seguro di riesgo di hipotek
- E dokumentu di interes di fiansa personal
- E dokumentu di pago i tambe interes riba bo mes debe di estudio
- E deklarashon di skol pa yunan di 16 aña pa riba ku ta studia (VSBO, HAVO, VWO, MBO, HBO, Universidat) i tur otro relevante pruebanan di pago.
- Formulario di SSC (Schuldoverzicht) o DUO (ántes IBG) ku informashon tokante e “beurs” o “studielening” di e yu (Berichtenformulier DUO), pa esnan ku ta na merka e I-20 formulier i esnan ku ta na Canada e informashon tokante gastunan di estudio.
Inkomstenbelasting inkomstenbelasting@gobiernu.cw Loonbelasting loonbelasting@gobiernu.cw Inlichtingen/loket inlichtingen@gobiernu.cw
Pa inkomensverklaring inkomensverklaring@gobiernu.cw Omzetbelasting omzetbelasting@gobiernu.cw Winstbelasting winstbelasting@gobiernu.cw Onroerendezaakbelasting onroerendezaakbelasting@gobiernu.cw Helpdesk helpdeskbelastingdienst@minfin.cw Cribbeheer cribbeheer@gobiernu.cw


text:
La actriz y modelo venezolano, Norkys Batista, a casa den fin di siman pasa cu e empresario, Alexis Goncalves, na Miami. E celebracion tabata na Mon Petit Garden, unda el a luci un shimis di bruid diseña pa e diseñador zuliano Douglas Tapia. Un ceremonia cu a ser transmiti live via e canal di YouTube di Norkys, cu a yega hunto cu su yiu homber, mientras cu un saxofonista tabata toca. E unoin di e pareha a ser realisa pa e ex-alcalde di Doral, Luigi Boria. Na e casamento a asisti amigo- y famianan di e pareha y un sorpresa di e anochi tabata e presencia di e ex-casa di Norkys, cu ta e dentista Leonardo Luttinger. Nan a presente como e padrino di e union nobo y el a brasa Norkys y e yiu di ambos Sebastian.
Na e celebracion a canta Nelson Arrieta, el “Pollo” Brito, Oscarcito y Ronald Borjas, E actriz y modelo a luci espectacular den su shimis di bruid y e diseñador a post riba su rednan social: “Realisa e shimis pa @norkys_batista a tuma mi di sorpresa, cu un ‘Mi ta casa den dos siman’, y mi kier pa bo haci mi shimis, e tabata un si rotundo! Sin sa con pa mande y hacie den un tempo record, sin haci prueba, tur cos a bay via video chat. Den 3 dia a haci magia…Tur hende na Venezuela sa con complica ta pa manda un shimis Miami den menos di un siman.
E shimis memey di hopi diligencia a logra yega diahuebs 3or di atardi net 24 ora prome cu e bruid. E resultadonan ya boso sa… E compromiso di amor y amistad ta haci cu tur e episodionan ta magico, e diseñador a skirbi. Di parti di e actriz y modelo, el a skirbi: “Mi a stima mi shimis di @douglastapiaoficial… su trabou, el a hacie literal den 3 dia, despues el a haci e maniobranan pa e yega #Miami desde #Maracaibo #Colombia #Miami, y el a yega net e dia prome cu e boda, mi tabata super ansioso y nervioso, pero danki Dios el a yega”.


text:
WILLEMSTAD – 21 di mei 2019 – Servisio na kliente ta un ‘mindset’ ku ta hiba na un aktitut di duna prioridat na ofresé un servisio ku ta kai na agrado di e kliente. P’esei duna servisio di kalidat ta eksigí un kambio den kondukta kaminda e persona ku ta duna servisio ta konsiente di su ambiente, sa kiko e kliente ke i ta pone atenshon na e produkto i servisio ku e ta ofresé na e kliente. Saliendo for di e pensamentu aki Ofisina di Turismo di Kòrsou (CTB) a start entrante 20 di mei ku un kurso di Servisio na Kliente spesialmente pa esnan ku ta den kontakto direkto ku e turista.
E kursistanan ta repartí den grupo di kada biaha 15 persona. Ta trata aki di empleadonan di Kuerpo Polisial Kòrsou, Imigrashon, kuerpo di Duana ubiká na aeropuerto, Curaçao Ports Authority (CPA) i Curaçao Airport Partners (CAP). E kurso ta konsistí di e siguiente modulonan: Servisio na bo òrdu!, Komunikashon efektivo, Kon pa atendé den situashonnan difísil i Bai e ‘extra mile’. E trayekto di e kurso lo kontinuá te ku luna di sèptèmber próksimo. Kordinashon di e kurso ta den man di Teamwork Curaçao.
CTB ta gradisí tur e instansianan ku ta partisipá na e trayekto i ta deseá e kursistanan hopi éksito. Riba foto e promé grupo ku a start ku e kurso den kompania di direktor di CTB, sr. Paul Pennicook, representantenan di CTB i e treinernan.


text:
Patrick Oseana representando Kòrsou den kampeonato mundial di dam hubenil na Turkia.
Patrick Oseana representando Kòrsou den kampeonato mundial di dam hubenil na Turkia.
Durante e periodo di 29 di òktober pa 7 di novèmber 2022 e Federashon Mundial di Dam (World Draught Federation} ta organisá un kampeonato mundial di dam hubenil, kaminda un kantidat di 19 pais ta partisipá. E kampionato aki ta tuma lugá na e siudat Antalya na Turkia. En konekshon ku esaki dia 27 di òktober último e hoben Patrick Oseana, ku ta miembro di “Youth Draughts Club – RAIS” a sali rumbo pa Antalya-Turkia, kaminda e lo partisipá na e kampeonato mundial den representashon di Kòrsou.
Un kantidat di 20 pais te registrá pa partisipá na e kampeonato aki. E torneo riba su mes ta konsistí di 5 kategoria entre otro U-19, U-16, U-13 i U-10 i un kategoria di streanan nobo. E kategorianan ta di tantu grupo maskulino i femenino i ta hunga e kompetensia den e sistema Suiso. Kada kotegoria ta hunda 9 buelta.
E hoben Patrick Oseana ku tin 10 aña di edat ta partisipá den e kategoria di U-10 (Hopes Boys Open) den kua tin 20 partisipante, representado entre otro Republika Cheko, Estonia, lituania, Hungria, Latvia, Mongolia, Polonia, Ukraina i Hulanda.
E Klup di Dam Hubenil Rais ta haña sumamente importante pa su miembronan por partisipá mas tantu posibel den torneonan lokal komo internashonal pa di e forma aki nan por sera konosí mas mihó ku e wega i strategianan di dam, i tambe haña e eskperienshanan nesesario di tantu torneonan lokal komo internashonal.
Pa medio di esaki nos ke deseá Patrick tur klase di éksito den e kompetensia aki.
******
Riba potrèt drpd: Harlee Oseana, e hoben Patrick Oseana i Raoul Alias, Presidente di Klup di Dam Hubenil Rais, alabes maestro di Patrick.